title: 2010/371/: Deċiżjoni tal-Kunsill tas- 6 ta’ Ġunju 2010 dwar il-konklużjoni tal-proċedura ta’ konsultazzjoni mar-Repubblika tal-Madagaskar taħt l-Artikolu 96 tal-Ftehim ta’ Sħubija AKP-UE

text:
               3.7.2010

               MT

               Il-Ġurnal Uffiċjali tal-Unjoni Ewropea

               L 169/13

         DEĊIŻJONI TAL-KUNSILL
   tas-6 ta’ Ġunju 2010
   dwar il-konklużjoni tal-proċedura ta’ konsultazzjoni mar-Repubblika tal-Madagaskar taħt l-Artikolu 96 tal-Ftehim ta’ Sħubija AKP-UE
   (2010/371/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 tiegħu,
   Wara li kkunsidra l-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku minn naħa waħda, u l-Komunità Ewropea u l-Istati Membri tagħha min-naħa l-oħra, ffirmat f’Cotonou fit-23 ta’ Ġunju 2000 (1), kif rivedut fil-Lussemburgu fil-25 ta’ Ġunju 2005 (2), (minn hawn ‘il quddiem imsejjaħ “il-Ftehim ta’ Sħubija AKP-UE”), u b’mod partikolari l-Artikolu 96 tiegħu,
   Wara li kkunsidra l-Ftehim intern bejn ir-rappreżentanti tal-gvernijiet tal-Istati Membri, li jiltaqgħu fi ħdan il-Kunsill, dwar miżuri li għandhom jittieħdu u proċeduri li għandhom ikunu segwiti għall-applikazzjoni tal-Ftehim ta’ Sħubijia AKP-KE (3), u b’mod partikolari l-Artikolu 3 tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               L-elementi essenzjali tal-Ftehim ta’ Sħubija AKP-UE, imsemmija fl-Artikolu 9 tiegħu, ma ġewx rispettati.

               (2)

               Skont l-Artikolu 96 tal-Ftehim ta’ Sħubija AKP-UE, fis-6 ta’ Lulju 2009 inbdew konsultazzjonijiet mal-Madagaskar, fil-preżenza tar-rappreżentanti tal-grupp tal-Istati Afrikani, tal-Karibew u tal-Paċifiku, li matulhom ir-rappreżentanti tal-Awtorità Għolja ta’ Transizzjoni li jinsabu fil-poter la ressqu proposti u lanqas impenji sodisfaċenti.

               (3)

               L-Unjoni Ewropea pproponiet li l-konsultazzjonijiet jibqgħu miftuħa biex l-Awtorità Għolja ta’ Transizzjoni tal-Madagaskar tissokta bin-negozjati tagħha mal-movimenti politiċi, taħt il-patroċinju ta’ tim konġunt ta’ medjazzjoni, biex jintlaħaq ftehim kunsenswali.

               (4)

               Taħt il-patroċinju tat-tim konġunt ta’ medjazzjoni, immexxija mis-Sur Chissano, fid-9 ta’ Awwissu 2009, l-erba’ movimenti politiċi tal-Madagaskar iffirmaw f’Maputo, ftehimiet li prinċipalment jipprevdu l-ħolqien tal-istituzzjonijiet ta’ transizzjoni li għandhom imexxu l-proċess ta’ transizzjoni u jorganizzaw, fil-ħmistax-il xahar li ġejjin, l-elezzjonijiet presidenzjali u leġiżlattivi. Dawn il-ftehimiet ġew iffinalizzati permezz tal-“Att Addizzjonali għall-Karta ta’ Transizzjoni tal-Madagaskar” li ġie ffirmat f’Addis Ababa fis-6 ta’ Novembru 2009.

               (5)

               Minn dakinhar ma ntlaħaq l-ebda kompromess bejn l-erba’ movimenti politiċi għall-implimentazzjoni effettiva tal-ftehimiet. Minflok l-Awtorità Għolja ta’ Transizzjoni impenjat ruħha fi proċess ta’ transizzjoni unilaterali, li jinkludi n-nomina ta’ Prim Ministru u ta’ Gvern u l-organizzazzjoni tal-elezzjonijiet għall-2010, passi li jmorru għalkollox kontra kemm l-ispirtu u t-testi tal-ftehimiet ta’ Maputo u l-Karta ta’ Addis Ababa.

               (6)

               Għaldaqstant il-konsultazzjonijiet li nbdew abbażi tal-Artikolu 96 tal-Ftehim ta’ Sħubija AKP-UE għandhom jitwaqqfu u għandhom jiġu adottati miżuri xierqa,

         ADDOTTA DIN ID-DEĊIŻJONI:
   Artikolu 1
   Il-konsultazzjonijiet li nbdew mar-Repubblika tal-Madagaskar skont l-Artikolu 96 tal-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku minn naħa waħda, u l-Komunità Ewropea u l-Istati Membri tagħha min-naħa l-oħra, ffirmat f’Cotonou fit-23 ta’ Ġunju 2000, kif rivedut fil-Lussemburgu fil-25 ta’ Ġunju 2005, (minn hawn ‘il quddiem imsejjaħ “il-Ftehim ta’ Sħubija AKP-UE”) huma b’dan konklużi.
   Artikolu 2
   Il-miżuri stabbiliti fl-ittra annessa huma adottati bħala miżuri xierqa skont l-Artikolu 96(2)(c) tal-Ftehim ta’ Sħubija AKP-UE.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Id-Deċiżjoni ser tibqa’ fis-seħħ għal perjodu ta’ 12-il xahar u għandha tiġi eżaminata mill-ġdid minn żmien għal żmien.

      Magħmul fil-Lussemburgu, is-6 ta’ Ġunju 2010.

            Għall-Kunsill

            Il-President

         C. CORBACHO

      (1)  ĠU L 317, 15.12.2000, p. 3.

      (2)  ĠU L 287, 28.10.2005, p. 1.

      (3)  ĠU L 317, 15.12.2000, p. 376.

      ANNESS

         Abbozz ta’ ittra

      L-Eċċellenza Tiegħu s-Sur Andry Nirina RAJOELINA
      President tal-Awtorità Għolja ta’ Transizzjoni tar-
      Repubblika tal-Madagaskar
      Antananarivo
      Madagaskar
      Sur President tal-Awtorità Għolja ta’ Transizzjoni,
      L-Unjoni Ewropea (“UE”) tagħti importanza kbira lill-elementi essenzjali msemmija fl-Artikolu 9 tal-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku minn naħa waħda, u l-Komunità Ewropea u l-Istati Membri tagħha min-naħa l-oħra, ffirmat f’Cotonou fit-23 ta’ Ġunju 2000 u rivedut fil-Lussemburgu fil-25 ta’ Ġunju 2005, minn hawn ‘il quddiem imsejjaħ “il-Ftehim ta’ Sħubija AKP-UE”, dwar ir-rispett tad-drittijiet tal-bniedem, il-prinċipji demokratiċi u l-istat tad-dritt, li fuqhom hi bbażata s-sħubija bejn l-AKP u l-UE.
      Għaldaqstant l-Unjoni Ewropea rreaġixxiet minnufih wara t-trasferiment furzat tal-poter li seħħ fil-Madagaskar fis-17 ta’ Marzu 2009 u qieset dan it-trasferiment furzat tal-poter bħala ksur ovvju tal-elementi essenzjali stabbiliti fl-Artikolu 9 tal-Ftehim ta’ Sħubija AKP-UE.
      Hija impenjat ruħha, taħt l-Artikolu 96 tal-Ftehim ta’ Sħubija AKP-UE, fi djalogu politiku ma’ min jinsab attwalment fil-poter, li wassal għall-ftuħ ta’ konsultazzjonijiet bil-għan li jiġu eżaminati s-sitwazzjoni u s-soluzzjonijiet possibbli biex ikun hemm ritorn mill-aktar fis għall-ordni kostituzzjonali. Matul il-laqgħa ta’ ftuħ ta’ dawn il-konsultazzjonijiet, li seħħet fi Brussell fis-6 ta’ Lulju 2009, l-UE ma nnotat l-ebda proposta sodisfaċenti min-naħa tal-Madagaskar.
      Fi spirtu ta’ ftuħ għad-djalogu u konxja mill-karattru kumpless tas-sitwazzjoni politika fil-Madagaskar, l-UE pproponiet li l-konsultazzjonijiet jibqgħu għaddejjin biex tinkoraġġixxi l-Awtorità Għolja ta’ Transizzjoni tal-Madagaskar tissokta bin-negozjati tagħha ma’ movimenti politiċi Malgaxi, taħt il-patroċinju ta’ tim konġunt ta’ medjazzjoni magħmul mill-Unjoni Afrikana (“UA”), il-Komunità ta’ Żvilupp tan-Nofsinhar tal-Afrika (Southern African Development Community – “SADC”), l-Organisation Internationale de la Francophonie u n-Nazzjonijiet Uniti, biex jintlaħaq ftehim kunsenswali li jippermetti ritorn għall-ordni kostituzzjonali.
      Fil-qafas tal-mandat ta’ dan it-tim konġunt ta’ medjazzjoni għall-Madagaskar, u speċjalment wara n-nomina tas-Sur Chissano matul is-Samit tal-SADC f’Ġunju 2009, fid-9 ta’ Awwissu 2009, il-mexxejja tal-erba’ movimenti politiċi ffirmaw, f’Maputo, l-Ftehim Politiku ta’ Maputo u l-Karta ta’ Transizzjoni, u kif ukoll ftehimiet oħra, li jipprevedu, b’mod partikolari, l-istabbiliment ta’ istituzzjonijiet li għandhom imexxu proċess ta’ transizzjoni u li fil-ħmistax-il xahar li ġejjin għandhom jorganizzaw elezzjonijiet presidenzjali u leġiżlattivi. Dawn il-ftehimiet, li għandhom jiddaħħlu fis-seħħ fit-30 jum ta’ wara n-nomina kunsenswali ta’ karigi prinċipali tal-istituzzjonijiet ta’ transizzjoni, ġew iffinalizzati bl-Att Addizzjonali mal-Karta ta’ Transizzjoni tal-Madagaskar li ġie ffirmat mill-erba’ mexxejja tal-movimenti politiċi fis-6 ta’ Novembru 2009 f’Addis Ababa.
      Minkejja l-bosta sforzi matul dawn l-aħħar xhur min-naħa tat-tim konġunt ta’ medjazzjoni bl-appoġġ tal-Komunità Internazzjali, u l-aħħar inizjattiva ad hoc tal-President tal-Kummissjoni tal-UA, il-movimenti politiċi baqgħu ma laħqux ftehim dwar l-implimentazzjoni tal-proċess ta’ transizzjoni li kienu qablu dwaru f’Maputo u Addis Ababa. Minflok, is-Sur Rajoelina impenja ruħu fi proċess ta’ transizzjoni unilaterali, li jinkludi n-nomina ta’ Prim Ministru u ta’ Gvern u l-organizzazzjoni tal-elezzjonijiet għall-2010, passi li jmorru għalkollox kontra kemm l-ispirtu u t-testi tal-ftehimiet ta’ Maputo u l-Karta ta’ Addis Ababa.
      Abbażi ta’ dan ta’ hawn fuq, l-UE ddeċidiet li ttemm il-perjodu ta’ konsultazzjonijiet u ddeċidiet, skont l-Artikolu 96(2)(c) tal-Ftehim ta’ Sħubija AKP-UE, li tadotta l-miżuri xierqa deskritti hawn taħt:

                  —

                  L-għajnuna umanitarja u ta’ urġenza mhijiex milquta.

                  —

                  L-appoġġ baġitarju previst fil-Programmi Indikattivi Nazzjonali (PIN) tad-9 u l-10 Fond Ewropew għall-Iżvilupp (“FEŻ”) qed jiġi sospiż.

                  —

                  Il-proġetti u l-programmi taħt id-9 FEŻ li jinsabu għaddejjin ser jibqgħu jiġu implimentati għajr dawk l-azzjonijiet u ħlasijiet li jinvolvu direttament lill-gvern u lill-aġenziji tiegħu. Il-modifiki u ż-żjidiet għall-kuntratti li jinsabu għaddejjin għadhom iridu jiġu eżaminati każ b’każ. Il-kuntratti l-ġodda qed jiġu sospiżi.

                  —

                  L-implimentazzjoni tal-PIN – l-10 FEŻ huwa sospiż.

                  —

                  Il-Kummissjoni Ewropea tkun tista’ timplimenta ċerti proġetti u programmi li jkunu ta’ benefiċċju dirett għall-popolazzjoni.

                  —

                  Il-proġetti reġjonali ser jiġu vvalutati każ b’każ.

                  —

                  Il-Kummissjoni Ewropea tirriżerva d-dritt li tassumi minnufih, b’mod sħiħ jew parzjali, il-funzjonijiet ta’ Uffiċjal Nazzjonali li jawtorizza għall-FEŻ.

                  —

                  Id-djalogu politiku previst fil-qafas tal-Artikolu 8 tal-Ftehim ta’ Sħubija AKP-UE ser jibqa’ għaddej u ser jitmexxa, safejn dan ikun possibbli, f’koordinazzjoni mal-Grupp Internazzjonali ta’ Kuntatt dwar il-Madagaskar; Dan ikun jista’ jintensifika ladarba tiġi aċċettata soluzzjoni kunsenswali għal ritorn għall-ordni kostituzzjonali, li tinkludi 1) arranġament kunsenswali għal gvern ta’ transizzjoni; 2) l-istabbiliment ta’ pjan direzzjonali ċar lejn elezzjoni, li jkun aċċettabbli għall-partijiet involuti u li jippermetti kampanja elettorali libera u ġusta; 3) elezzjonijiet ġusti, rikonoxxuti bħala tali mill-komunità internazzjonali u li jistgħu jipprovdu leġittimità demokratika għal Gvern ġdid. L-UE ser tkompli ssegwi mill-qrib l-evoluzzjoni tas-sitwazzjoni fil-Madagaskar u tkun tista’ tagħti appoġġ, jekk ikun meħtieġ, għall-implimentazzjoni ta’ soluzzjoni politika kunsenswali għall-kriżi.

            Dawn il-miżuri xierqa qed jiġu adottati għal perjodu inizjali ta’ tnax-il xahar.
      L-UE tirriżerva d-dritt li teżamina u tirrivedi l-miżuri msemmija hawn fuq sabiex tqis żviluppi eventwali, pożittivi jew negattivi, tas-sitwazzjoni fil-Madagaskar.
      Dejjem tiegħek,

         Għall-Unjoni Ewropea

               Il-Kummissjoni

               Il-Kunsill


title: 2012/445/UE: Deċiżjoni tal-Kunsill tal- 24 ta' Lulju 2012 dwar it-tnedija ta' skambju awtomatizzat ta' data fir-rigward ta' data dwar id-DNA fl-Ungerija

text:
               28.7.2012

               MT

               Il-Ġurnal Uffiċjali tal-Unjoni Ewropea

               L 202/22

         DEĊIŻJONI TAL-KUNSILL
   tal-24 ta' Lulju 2012
   dwar it-tnedija ta' skambju awtomatizzat ta' data fir-rigward ta' data dwar id-DNA fl-Ungerija
   (2012/445/UE)
   IL-KUNSILL TAL-UNJONI EWROPEA,
   Wara li kkunsidra d-Deċiżjoni tal-Kunsill 2008/615/ĠAI tat-23 ta' Ġunju 2008 dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali (1), u b'mod partikolari l-Artikolu 2(3) u l-Artikolu 25 tagħha,
   Wara li kkunsidra d-Deċiżjoni tal-Kunsill 2008/616/ĠAI tat-23 ta' Ġunju 2008 dwar l-implimentazzjoni tad-Deċiżjoni 2008/615/ĠAI (2), u b'mod partikolari l-Artikolu 20 u l-Kapitolu 4 tal-Anness tagħha,
   Billi:

               (1)

               Taħt il-Protokoll dwar id-Dispożizzjonijiet Transitorji anness mat-Trattat dwar l-Unjoni Ewropea, mat-Trattat dwar il-Funzjonament tal-Unjoni Ewropea u mat-Trattat li jistabbilixxi l-Komunità Ewropea tal-Enerġija Atomika, l-effetti ġuridiċi tal-atti tal-istituzzjonijiet, korpi, uffiċċji u aġenziji tal-Unjoni adottati qabel id-dħul fis-seħħ tat-Trattat ta' Lisbona huma ppreservati sa meta dawk l-atti jiġu mħassra, annullati jew emendati fl-implimentazzjoni tat-Trattati.

               (2)

               Għal dan il-għan, l-Artikolu 25 tad-Deċiżjoni 2008/615/ĠAI huwa applikabbli u l-Kunsill għandu jiddeċiedi unanimament jekk l-Istati Membri implimentawx id-dispożizzjonijiet tal-Kapitolu 6 ta' dik id-Deċiżjoni.

               (3)

               L-Artikolu 20 tad-Deċiżjoni 2008/616/ĠAI jipprovdi li d-deċiżjonijiet imsemmija fl-Artikolu 25(2) tad-Deċiżjoni 2008/615/ĠAI għandhom jittieħdu abbażi ta' rapport ta' valutazzjoni bbażat fuq kwestjonarju. Fir-rigward tal-iskambju awtomatizzat ta' data f'konformità mal-Kapitolu 2 tad-Deċiżjoni 2008/615/ĠAI, ir-rapport ta' valutazzjoni għandu jiġi bbażat fuq żjara ta' evalwazzjoni u prova pilota.

               (4)

               L-Ungerija infurmat lis-Segretarjat Ġenerali tal-Kunsill dwar il-fajls nazzjonali tal-analiżi tad-DNA li għalihom japplikaw l-Artikoli 2 sa 6 tad-Deċiżjoni 2008/615/ĠAI u l-kondizzjonijiet għall-konsultazzjoni awtomatizzata kif imsemmi fl-Artikolu 3(1) ta' dik id-Deċiżjoni f'konformità mal-Artikolu 36(2) ta' dik id-Deċiżjoni.

               (5)

               Taħt il-punt 1.1 tal-Kapitolu 4 tal-Anness tad-Deċiżjoni 2008/616/ĠAI, il-kwestjonarju mfassal mill-Grupp ta' Ħidma rilevanti tal-Kunsill jikkonċerna kull wieħed mill-iskambji awtomatizzati ta' data u għandu jintwieġeb minn Stat Membru hekk kif huwa jemmen li huwa jissodisfa l-prerekwiżiti għall-kondiviżjoni tad-data fil-kategorija rilevanti ta' data.

               (6)

               L-Ungerija lestiet il-kwestjonarju dwar il-protezzjoni tad-data u l-kwestjonarju dwar l-iskambju tad-data dwar id-DNA.

               (7)

               Saret b'suċċess prova pilota mill-Ungerija mal-Awstrija.

               (8)

               Saret żjara ta' evalwazzjoni fl-Ungerija u ġie prodott rapport dwar iż-żjara ta' evalwazzjoni mill-iskwadra ta' evalwazzjoni Awstrijaka u ntbagħat lill-Grupp ta' Ħidma rilevanti tal-Kunsill.

               (9)

               Ġie ppreżentat lill-Kunsill rapport ta' valutazzjoni ġenerali, li jagħti sintesi tar-riżultati tal-kwestjonarju, taż-żjara ta' evalwazzjoni u tal-prova pilota fir-rigward tal-iskambju tad-data dwar id-DNA,

         ADOTTA DIN ID-DEĊIŻJONI:
   Artikolu 1
   Għall-finijiet tat-tiftix u l-paragunar awtomatizzati tad-data dwar id-DNA, l-Ungerija implimentat bis-sħiħ id-dispożizzjonijiet ġenerali dwar il-protezzjoni tad-data tal-Kapitolu 6 tad-Deċiżjoni 2008/615/ĠAI u hija intitolata tirċievi u tipprovdi data personali skont l-Artikoli 3 u 4 ta' dik id-Deċiżjoni mid-data tad-dħul fis-seħħ ta' din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, l-24 ta’ Lulju 2012.

            Għall-Kunsill

            Il-President

         A. D. MAVROYIANNIS

      (1)  ĠU L 210, 6.8.2008, p. 1.

      (2)  ĠU L 210, 6.8.2008, p. 12.


title: Deċiżjoni tal-Kumitat ta' politika u ta' sigurtà BiH/3/2004 tad- 29 ta' Settembru 2004 dwar l-istabbiliment tal-Kumitat ta' Kontributuri għall-operazzjoni militari ta' l-Unjoni Ewropea fil-Bosnja u l-Ħerżegovina

text:
               7.6.2006

               MT

               Il-Ġurnal Uffiċjali ta’ l-Unjoni Ewropea

               44

         DEĊIŻJONI TAL-KUMITAT TA' POLITIKA U TA' SIGURTÀ BiH/3/2004
   tad-29 ta' Settembru 2004
   dwar l-istabbiliment tal-Kumitat ta' Kontributuri għall-operazzjoni militari ta' l-Unjoni Ewropea fil-Bosnja u l-Ħerżegovina
   (2004/739/PESK)
   IL-KUMITAT TA' POLITIKA U TA' SIGURTÀ
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 25, it-tielet paragrafu tiegħu,
   Wara li kkunsidra l-Azzjoni Konġunta tal-Kunsill 2004/570/PESK tat- 12 ta' Lulju 2004 dwar l-operazzjoni militari ta' l-Unjoni Ewropea fil-Bosnja u l-Ħerżegovina (1), u b'mod partikolari l-Artikolu 11(5) tiegħu,
   Billi:

               (1)

               Taħt l-Artikolu 11 ta' l-Azzjoni Konġunta 2004/570/PESK, il-Kunsill awtorizza lill-Kumitat ta' Politika u ta' Sigurtà (PSC) biex jieħu d-deċiżjonijiet rilevanti dwar l-istabbiliment ta' Kumitat ta' Kontributuri għall-operazzjoni militari ta' l-Unjoni Ewropea fil-Bosnja u l-Ħerżegovina.

               (2)

               Il-Konklużjonijiet tal-Kunsill Ewropew ta' Nizza tas-7, 8 u 9 ta' Diċembru 2000 u ta' Brussel ta' l-25 u l-25 ta' Ottubru 2002 stabbilixxew l-arranġamenti għall-parteċipazzjoni ta' Stati terzi f'operazzjonijiet għall-immaniġġar ta' kriżi u l-istabbiliment ta' Kumitat ta' Kontributuri.

               (3)

               Il-Kumitat ta' Kontributuri ser ikollu rwol prinċipali fl-immanniġġjar ta' kuljum ta' l-operazzjoni; il-Kumitat ser ikun il-forum prinċipali fejn Stati kontribwenti kollettivament jeżaminaw kollettivament il-kwistjonijied dwar l-impjieg tal-forzi tagħhom fl-operazzjoni; il-Kumitat ta' Politika u ta' Sigurtà, li jeżerċita l-kontroll politiku u d-direzzjoni strateġika ta' l-operazzjoni, ser jieħu kont ta' l-opinjonijiet espressi mill-Kumitat ta' Kontributuri.

               (4)

               Skond l-Artikolu 6 tal-Protokoll dwar il-posizzjoni tad-Danimarka anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, d-Danimarka ma tieħux sehem fl-elaborazzjoni u fl-implimentazzjoni ta' deċiżjonijiet u azzjonijiet ta' l-Unjoni Ewropea li għandhom implikazzjonijiet ta' difiża. Għalhekk id-Danimarka ma tieħux sehem fl-iffinanzjar ta' l-operazzjoni.

               (5)

               Il-Kunsill Ewropew ta' Kopenhagen adotta fit-12 u t-13 ta' Diċembru 2002 Dikjarazzjoni li tiddikjara li l-arranġamenti “Berlin plus” u l-implimentazzjoni tagħhom japplikaw biss għal dawk l-Istati Membri ta' l-UE li huma wkoll jew membri tan-NATO jew partijiet fis-“Sħubija għall-Paċi”, u li konsegwentement ikkonkludew ftehim ta' sigurtà bilaterali man-NATO,

         IDDEĊIEDA KIF ĠEJ:
   Artikolu 1
   Stabbiliment
   Kumitat ta' Kontributuri għall-operazzjoni militari ta' l-Unjoni Ewropea fil-Bosnja u l-Ħerżegovina (minn issa 'l quddiem imsejjaħ “il-CoC”) huwa b'dan stabbilit.
   Artikolu 2
   Funzjonijiet
   It-termini ta' referenza tal-CoC huma stabbiliti fil-Konklużjonijiet tal-Kunsill Ewropew ta' Nizza (7, 8 u 9 ta' Diċembru 2000) u ta' Brussel (24 u 25 ta' Ottubru 2002).
   Artikolu 3
   Komposizzjoni
   1.   Il-membri tal-CoC għandhom ikunu kif ġej:

               —

               dawk l-Istati Membri ta' l-UE li jieħdu sehem f'operazzjonijiet ta' l-UE mwettqa bl-użu ta' assi u l-kapaċitajiet komuni tan-NATO;

               —

               rappreżentanti ta' l-Istati terzi li jipparteċipaw fl-operazzjoni u li jipprovdu kontribuzzjonijiet militari sinifikattivi, kif ukoll rappreżentanti ta' Stati terzi oħra, imsemmija fl-Anness.

         2.   Id-DGEUMS u l-Kmandant ta' l-Operazzjoni ta' l-UE huma wkoll intitolati li jattendu jew li jkunu rappreżentati fil-laqgħat tal-CoC.
   Artikolu 4
   Presidenza
   Skond il-konklużjonijiet ta' Nizza u mingħajr preġudizzju għall-prerogativi tal-Presidenza, il-CoC għal din l-operazzjoni ser ikun presedut mis-Segretarju Ġenerali/Rappreżentant Għoli jew ir-rappreżentant tiegħu b'konsultazzjoni mill-qrib mal-Presidenza, megħjun mill-President tal-Kumitat Militari ta' l-Unjoni Ewropea (CEUMC) jew ir-rappreżentant tiegħu.
   Artikolu 5
   Laqgħat
   1.   Il-CoC għandu jitlaqqa' mill-President fuq bażi regolari. Fejn iċ-ċirkostanzi jitolbu hekk, laqgħat ta' emerġenza jistgħu jitlaqqgħu fuq l-inizjattiva tal-President, jew fuq it-talba ta' membru.
   2.   Il-President għandu jiċċirkola minn qabel aġenda proviżorja u dokumenti relatati mal-laqgħa. Il-proċedimenti għandhom jiġu ċirkulati wara kull laqgħa.
   3.   Rappreżentanti tal-Kummissjoni u persuni oħra jistgħu jiġu mistiedna għal partijiet rilevanti tad-diskussjoni, kif xieraq.
   Artikolu 6
   Proċedura
   1.   Ħlief kif provdut fil-paragrafu 3 u mingħajr preġudizzju għall-kompetenzi tal-Kumitat ta' politika u ta' Sigurtà u r-responsabbiltajiet tal-Kmandant ta' l-Operazzjoni ta' l-UE,

               —

               l-unanimità tar-rappreżentanti ta' Stati li jikkontribwixxu għall-operazzjoni għandha tapplika meta l-CoC jieħu deċiżjonijiet dwar l-immaniġġjar ta' kuljum ta' l-operazzjoni;

               —

               l-unanimità tal-membri tal-CoC għandha tapplika meta l-CoC jagħmel rakkomandazzjonijiet dwar aġġustamenti possibbli għall-ippjanar operazzjonali, inklużi aġġustamenti possibbli għall-għanijiet.

         L-astensjoni ta' membru ma għandhiex tipprekludi l-unanimità.
   2.   Il-President għandu jistabbilixxi li l-maġġoranza tar-rappreżentanti ta' l-Istati intitolati li jieħdu sehem fil-deliberazzjonijiet tkun preżenti.
   3.   Il-kwistjonijiet kollha ta' proċedura għandhom ikunu solvuti b'maġġoranza sempliċi tal-membri preżenti fil-laqgħa.
   4.   Id-Danimarka ma għandhiex tieħu sehem fi kwalunkwe deċiżjoni tal-Kumitat.
   Artikolu 7
   Kunfidenzjalità
   1.   Ir-Regolamenti tal-Kunsill tas-Sigurtà għandhom japplikaw għal-laqgħat u l-proċedimenti tal-CoC. B'mod partikolari, ir-rappreżentanti fil-CoC għandhom ikunu fil-pussess ta' clearances ta' sigurtà adegwati.
   2.   Id-deliberazzjonijiet tal-CoC għandhom ikunu koperti mill-obbligu ta' segretezza professjonali, ħlief meta l-CoC b'mod unanimu jiddeċiedi mod ieħor.
   Artikolu 8
   Dħul fis-seħħ
   Din id-Deċiżjoni għandha tidħol fis-seħħ fil-jum ta' l-adozzjoni tagħha.

      Magħmula fi Brussel, nhar id-29 ta' Settembru 2004.

            Għall-Kumitat ta' Politika u ta' Sigurtà

            Il-President

         A. HAMER

      (1)  ĠU L 252, 28.07.2004, p. 10.

      ANNESS
      LISTA TA' STATI TERZI MSEMMIJA FL-ARTIKOLU 3(1)

                  —

                  L-Arġentina

                  —

                  Il-Bulgarija

                  —

                  Il-Kanada

                  —

                  Iċ-Ċile

                  —

                  Il-Marokk

                  —

                  In-New Zealand

                  —

                  In-Norveġja

                  —

                  Ir-Rumanija

                  —

                  L-Iżvizzera

                  —

                  It-Turkija


title: 2007/712/KE: Deċiżjoni tal-Kunsill tal- 15 ta' Ottubru 2007 dwar l-iffirmar, f'isem il-Komunità, tal-Konvenzjoni dwar il-ġurisdizzjoni u r-rikonoxximent u l-eżekuzzjoni ta' sentenzi f'materji ċivili u kummerċjali

text:
               21.12.2007

               MT

               Il-Ġurnal Uffiċjali ta’ l-Unjoni Ewropea

               L 339/1

         DEĊIŻJONI TAL-KUNSILL
   tal-15 ta' Ottubru 2007
   dwar l-iffirmar, f'isem il-Komunità, tal-Konvenzjoni dwar il-ġurisdizzjoni u r-rikonoxximent u l-eżekuzzjoni ta' sentenzi f'materji ċivili u kummerċjali
   (2007/712/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikulari l-Artikolu 61(ċ) tiegħu, flimkien ma' l-ewwel subparagrafu ta' l-Artikolu 300(2) tiegħu,
   Wara li kkunsidra l-proposta mill-Kummissjoni,
   Billi:

               (1)

               Fis-16 ta' Settembru 1988, l-Istati Membri tal-Komunitajiet Ewropej iffirmaw ftehim internazzjonali mar-Repubblika ta' l-Iżlanda, ir-Renju tan-Norveġja u l-Konfederazzjoni Żvizzera dwar il-ġurisdizzjoni u l-eżekuzzjoni ta' sentenzi f'materji ċivili u kummerċjali (1) (il-“Konvenzjoni ta' Lugano”), u permezz ta' hekk estendew għall-Iżlanda, in-Norveġja, u l-Iżvizzera l-applikazzjoni tad-dispożizzjonijiet tal-Konvenzjoni tas-27 ta' Settembru 1968 dwar l-istess materja (2) (il-“Konvenzjoni ta' Brussell”).

               (2)

               In-negozjati dwar reviżjoni tal-Konvenzjoni ta' Brussell u tal-Konvenzjoni ta' Lugano saru matul is-snin 1998-1999 fil-qafas ta' Grupp ta' Ħidma ad hoc imkabbar bil-parteċipazzjoni ta' l-Iżvizzera, in-Norveġja u l-Iżlanda. Dawn in-negozjati wasslu għall-adozzjoni ta' test ta' abbozz ta' konvenzjoni imfassal mill-Grupp ta' Ħidma, li ġie kkonfermat mill-Kunsill fil-laqgħa tiegħu fis-27 u it-28 ta' Mejju 1999.

               (3)

               Saru negozjati sussegwenti fil-Kunsill abbażi ta' dan it-test li wasslu għall-adozzjoni tar-Regolament (KE) Nru 44/2001 tat-22 ta' Diċembru 2000 dwar il-ġurisdizzjoni u r-rikonoxximent u l-eżekuzzjoni ta' sentenzi f'materji ċivili u kummerċjali (3), li mmodernizza r-regoli tal-Konvenzjoni ta' Brussell u għamel aktar rapida u effiċjenti s-sistema ta' rikonoxximent u eżekuzzjoni.

               (4)

               Fid-dawl tal-parallelliżmu bejn is-sistemi tal-Konvenzjoni ta' Brussell u l-Konvenzjoni ta' Lugano dwar il-ġurisdizzjoni u r-rikonoxximent u l-eżekuzzjoni ta' sentenzi f'materji ċivili u kummerċjali, id-dispożizzjonijiet tal-Konvenzjoni ta' Lugano għandhom jiġu allinjati mad-dispożizzjonijiet tar-Regolament (KE) Nru 44/2001 sabiex jinkiseb l-istess livell ta' ċirkulazzjoni ta' sentenzi bejn l-Istati Membri ta' l-UE u l-Istati ta' l-EFTA konċernati.

               (5)

               Skond il-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u t-Trattat li jistabbilixxi il-Komunità Ewropea il-Protokoll dwar il-pożizzjoni tad-Danimarka, id-Danimarka ma tipparteċipax fl-applikazzjoni ta' miżuri skond it-Titlu IV tat-Trattat li jistabbilixxi l-Komunità Ewropea. Sabiex id-dispożizzjonijiet tal-Konvenzjoni ta' Lugano japplikaw għad-Danimarka, id-Danimarka għandha għalhekk tipparteċipa bħala Parti Kontraenti għal konvenzjoni ġdida li tkopri l-istess materja.

               (6)

               Bid-Deċiżjoni tas-27 ta' Settembru 2002, il-Kunsill awtorizza lill-Kummissjoni sabiex tinnegozja bil-ħsieb ta' l-adozzjoni ta' Konvenzjoni ta' Lugano ġdida dwar il-ġurisdizzjoni u r-rikonoxximent u l-eżekuzzjoni ta' sentenzi f'materji ċivili u kummerċjali.

               (7)

               Il-Kummissjoni nnegozjat tali konvenzjoni, f'isem il-Komunità, ma' l-Iżlanda, man-Norveġja, ma' l-Iżvizzera, u mad-Danimarka.

               (8)

               Skond l-Artikolu 3 tal-Protokoll dwar il-pożizzjoni tar-Renju Unit u l-Irland anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, ir-Renju Unit u l-Irlanda qegħdin jieħdu sehem fl-adozzjoni u l-applikazzjoni ta' din id-Deċiżjoni.

               (9)

               Skond l-Artikoli 1 u 2 tal-Protokoll dwar il-pożizzjoni tad-Danimarka, id-Danimarka ma tiħux sehem fl-adozzjoni ta' din id-Deċiżjoni u mhijiex marbuta biha jew suġġetta għall-applikazzjoni tagħha.

               (10)

               Il-Konvenzjoni, inizjalata fi Brussell fit-28 ta' Marzu 2007, għandha tiġi ffirmata.

         IDDEĊIEDA KIF ĠEJ:
   Artikolu 1
   L-iffirmar tal-Konvenzjoni dwar il-ġurisdizzjoni u r-rikonoxximent u l-eżekuzzjoni ta' sentenzi f'materji ċivili u kummerċjali, li sejra tissostitwixxi l-Konvenzjoni ta' Lugano tas-16 ta' Settembru 1988, huwa b'dan approvat f'isem il-Komunità, suġġett għall-konklużjoni ta' l-imsemmija Konvenzjoni.
   It-test tal-Konvenzjoni jinsab mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat li jaħtar lill-persuna jew persuni li jkollhom is-setgħa li jiffirmaw, f'isem il-Komunità, il-Konvenzjoni dwar il-ġurisdizzjoni u r-rikonoxximent u l-eżekuzzjoni ta' sentenzi f'materji ċivili u kummerċjali.

      Magħmul fil-Lussemburgu, 15 ta' Ottubru 2007.

            Għall-Kunsill

            Il-President

         L. AMADO

      (1)  Il-Konvenzjoni dwar il-ġurisdizzjoni u l-eżekuzzjoni ta' sentenzi f'materji ċivili u kummerċjali (ĠU L 319, 25.11.1988, p. 9).

      (2)  Il-Konvenzjoni ta' Brussell dwar il-ġurisdizzjoni u l-eżekuzzjoni ta' sentenzi f'materji ċivili u kummerċjali (ĠU L 299, 31.12.1972, p. 32) (Verżjoni konsolidata fil-ĠU C 27, 26.1.1998, p. 1).

      (3)  ĠU L 12, 16.1.2001, p. 1. Regolament kif emendat l-aħħar bir-Regolament (KE) Nru 1791/2006 (ĠU L 363, 20.12.2006, p. 1).


title: Deċiżjoni tal-Kummissjoni tat- 28 ta’ Frar 2013 li taħtar membri u sostituti tal-Kumitat Konsultattiv dwar il-Valutazzjoni tar-Riskji tal-Farmakoviġilanza biex jirrappreżentaw professjonisti tas-saħħa u organizzazzjonijiet tal-pazjenti  Test b’relevanza għaż-ŻEE

text:
               1.3.2013

               MT

               Il-Ġurnal Uffiċjali tal-Unjoni Ewropea

               C 60/8

      DEĊIŻJONI TAL-KUMMISSJONI

   tat-28 ta’ Frar 2013
   li taħtar membri u sostituti tal-Kumitat Konsultattiv dwar il-Valutazzjoni tar-Riskji tal-Farmakoviġilanza biex jirrappreżentaw professjonisti tas-saħħa u organizzazzjonijiet tal-pazjenti
   (Test b’relevanza għaż-ŻEE)
   2013/C 60/03
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 726/2004 tal-Parlament Ewropew u tal-Kunsill tal-31 ta' Marzu 2004 li jistabbilixxi proċeduri Komunitarji għall-awtorizzazzjoni u s-sorveljanza ta' prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini (1), u b'mod partikolari l-Artikolu 61a(1) tiegħu,
   Billi:

               (1)

               L-Artikolu 61a(1) tar-Regolament (KE) Nru 726/2004 jirrikjedi li l-Kummissjoni taħtar rappreżentanti ta' professjonisti tas-saħħa u organizzazzjonijiet tal-pazjenti għall- Kumitat Konsultattiv dwar il-Valutazzjoni tar-Riskji tal-Farmakoviġilanza.

               (2)

               Skont l-Artikolu 61a(1) tar-Regolament (KE) Nru 726/2004, saret sejħa pubblika għal espressjoni ta' interess mill-Kummissjoni. Il-Parlament Ewropew ġie kkonsultat dwar ir-riżultati tal-evalwazzjoni tal-applikazzjonijiet li waslu fil-qafas ta' din is-sejħa għal espressjoni ta' interess.

               (3)

               Il-membri u s-sostituti tal-Kumitat għandhom jinħatru għal perjodu ta' tliet snin li jibda fl-1 ta’ Marzu 2013, li jista’ jiġi mtawwal darba,

         ADOTTAT DIN ID-DEĊIŻJONI:
   Artikolu Uniku
   1.   Dawn li ġejjin huma permezz ta' dan maħtura membri u sostituti tal-Kumitat Konsultattiv dwar il-Valutazzjoni tar-Riskji tal-Farmakoviġilanza, biex jirrappreżentaw lill-professjonisti tas-saħħa għal terminu ta' tlett snin mill-1 ta’ Marzu 2013:

               —

               Membru: Filip Babylon,

               —

               Sostitut: Kirsten Myhr.

         2.   Dawn li ġejjin huma permezz ta' dan maħtura membri u sostituti tal-Kumitat biex jirrappreżentaw lill-organizzazzjonijiet tal-pazjenti għal terminu ta' tlett snin mill-1 ta’ Marzu 2013:

               —

               Membru: Albert van der Zeijden,

               —

               Sostitut: Marco Greco.

      Magħmul fi Brussell, it-28 ta’ Frar 2013.

            Għall-Kummissjoni, F’isem il-President,

         Tonio BORG

            Membru tal-Kummissjoni

      (1)  ĠU L 136, 30.4.2004, p. 1.


title: Deċiżjoni (UE) 2017/1633 tal-Parlament Ewropew tas-27 ta' April 2017 dwar il-kwittanza għall-implimentazzjoni tal-baġit tal-Aġenzija għall-Koperazzjoni tar-Regolaturi tal-Enerġija għas-sena finanzjarja 2015

text:
               29.9.2017

               MT

               Il-Ġurnal Uffiċjali tal-Unjoni Ewropea

               L 252/161

         DEĊIŻJONI (UE) 2017/1633 TAL-PARLAMENT EWROPEW
   tas-27 ta' April 2017
   dwar il-kwittanza għall-implimentazzjoni tal-baġit tal-Aġenzija għall-Koperazzjoni tar-Regolaturi tal-Enerġija għas-sena finanzjarja 2015
   IL-PARLAMENT EWROPEW,

               —

               wara li kkunsidra l-kontijiet annwali finali tal-Aġenzija għall-Koperazzjoni tar-Regolaturi tal-Enerġija għas-sena finanzjarja 2015,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija għall-Koperazzjoni tar-Regolaturi tal-Enerġija għas-sena finanzjarja 2015, flimkien mar-risposta tal-Aġenzija (1),

               —

               wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2015 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tal-21 ta' Frar 2017 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2015 (05873/2017 — C8-0075/2017),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b'mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 713/2009 tal-Parlament Ewropew u tal-Kunsill tat-13 ta' Lulju 2009 li jistabbilixxi Aġenzija għall-Koperazzjoni tar-Regolaturi tal-Enerġija (4), u b'mod partikolari l-Artikolu 24 tiegħu,

               —

               wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar regolament finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (5), u b'mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness IV tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A8-0147/2017),

               1.

               Jagħti l-kwittanza lid-Direttur tal-Aġenzija għall-Koperazzjoni tar-Regolaturi tal-Enerġija għall-implimentazzjoni tal-baġit tal-Aġenzija għas-sena finanzjarja 2015;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur tal-Aġenzija għall-Koperazzjoni tar-Regolaturi tal-Enerġija, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

            Il-President

         Antonio TAJANI

            Is-Segretarju Ġenerali

         Klaus WELLE

      (1)  ĠU C 449, 1.12.2016, p. 17.

      (2)  Ara n-nota ta' qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 211, 14.8.2009, p. 1.

      (5)  ĠU L 328, 7.12.2013, p. 42.


title: Deċiżjoni (UE) 2016/407 tal-Parlament Ewropew u tal-Kunsill tad-9 ta' Marzu 2016 dwar il-mobilizzazzjoni tal-Fond Ewropew ta' Aġġustament għall-Globalizzazzjoni (applikazzjoni mill-Belġju EGF/2015/007 — BE/Hainaut-Namur Glass)

text:
               19.3.2016

               MT

               Il-Ġurnal Uffiċjali tal-Unjoni Ewropea

               L 74/34

         DEĊIŻJONI (UE) 2016/407 TAL-PARLAMENT EWROPEW U TAL-KUNSILL
   tad-9 ta' Marzu 2016
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni (applikazzjoni mill-Belġju EGF/2015/007 — BE/Hainaut-Namur Glass)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (1), u b'mod partikolari l-Artikolu 15(4) tiegħu,
   Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (2), u b'mod partikolari Punt 13 tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni (FEG) għandu l-għan li jipprovdi appoġġ lill-ħaddiema li jkunu ngħataw is-sensja u lill-persuni li jaħdmu għal rashom li l-attività tagħhom tkun intemmet b'riżultat ta' bidliet strutturali kbar fl-andament tal-kummerċ dinji minħabba l-globalizzazzjoni, b'riżultat ta' kontinwazzjoni tal-kriżi finanzjarja u ekonomika globali, jew b'riżultat ta' kriżi ekonomika u finanzjarja globali ġdida, u li jgħinhom fl-integrazzjoni mill-ġdid tagħhom fis-suq tax-xogħol.

               (2)

               Il-FEG ma għandux jaqbeż l-ammont massimu annwali ta' EUR 150 miljun (prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013 (3).

               (3)

               Fid-19 ta' Awwissu 2015, il-Belġju ppreżenta applikazzjoni biex jiġi mobilizzat il-FEG fir-rigward ta' sensji u l-waqfien ta' attivitajiet fis-settur ekonomiku klassifikati taħt NACE Reviżjoni 2 Diviżjoni 23 (Manifattura ta' prodotti minerali oħra li mhumiex metalliċi) fir-reġjuni tal-livell NUTS 2 ta' Hainaut (B32) u Namur (B35) fil-Belġju. Din kienet supplimentata b'informazzjoni addizzjonali provduta f'konformità mal-Artikolu 8(3) tar-Regolament (UE) Nru 1309/2013. Din l-applikazzjoni tikkonforma mar-rekwiżiti għad-determinazzjoni ta' kontribuzzjoni finanzjarja mill-FEG kif stipulat fl-Artikolu 13 tar-Regolament (UE) Nru 1309/2013.

               (4)

               F'konformità mal-Artikolu 6(2) tar-Regolament (UE) Nru 1309/2013, il-Belġju ddeċieda li jipprovdi wkoll servizzi personalizzati kkofinanzjati mill-FEG lil 100 żagħżugħ u żagħżugħa li huma barra mill-edukazzjoni, l-impjieg jew it-taħriġ (NEETs).

               (5)

               F'konformità mal-Artikolu 4(2) tar-Regolament (UE) Nru 1309/2013, l-applikazzjoni mill-Belġju titqies ammissibbli peress li s-sensji għandhom impatt serju fuq l-impjiegi u l-ekonomija lokali, reġjonali u nazzjonali.

               (6)

               Għaldaqstant, il-FEG għandu jiġi mobilizzat sabiex tingħata kontribuzzjoni finanzjarja ta' EUR 1 095 544 għall-applikazzjoni ppreżentata mill-Belġju.

               (7)

               Sabiex jitnaqqas iż-żmien meħud biex jiġi mobilizzat il-FEG, din id-Deċiżjoni għandha tapplika mid-data tal-adozzjoni tagħha,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2016, il-Fond Ewropew ta' Aġġustament għall-Globalizzazzjoni għandu jiġi mobilizzat biex jipprovdi s-somma ta' EUR 1 095 544 f'approprjazzjonijiet ta' impenn u ta' pagament.
   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea. Għandha tapplika mid-9 ta' Marzu 2016.

      Magħmul fi Strasburgu, id-9 ta' Marzu 2016.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         J.A. HENNIS-PLASSCHAERT

      (1)  ĠU L 347, 20.12.2013, p. 855.

      (2)  ĠU C 373, 20.12.2013, p. 1.

      (3)  Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884)


title: 2007/797/KE: Deċiżjoni tal-Kunsill tal- 15 ta’ Novembru 2007 dwar il-konklużjoni ta’ Ftehim fil-forma ta’ Skambju ta’ Ittri rigward l-applikazzjoni provviżorja ta’ emendi li jimmodifikaw il-Protokoll li jistabbilixxi l-opportunitajiet tas-sajd u l-kumpens finanzjarju stabbiliti fil-Ftehim ta’ Sħubija bejn il-Komunità Ewropea u r-Repubblika tal-Madagaskar dwar is-sajd fiż-żoni tas-sajd tal-Madagaskar għall-perjodu mill- 1 ta’ Jannar 2007 sal- 31 ta’ Diċembru 2012

text:
               17.12.2007

               MT

               Il-Ġurnal Uffiċjali ta’ l-Unjoni Ewropea

               L 331/3

         DEĊIŻJONI TAL-KUNSILL
   tal-15 ta’ Novembru 2007
   dwar il-konklużjoni ta’ Ftehim fil-forma ta’ Skambju ta’ Ittri rigward l-applikazzjoni provviżorja ta’ emendi li jimmodifikaw il-Protokoll li jistabbilixxi l-opportunitajiet tas-sajd u l-kumpens finanzjarju stabbiliti fil-Ftehim ta’ Sħubija bejn il-Komunità Ewropea u r-Repubblika tal-Madagaskar dwar is-sajd fiż-żoni tas-sajd tal-Madagaskar għall-perjodu mill-1 ta’ Jannar 2007 sal-31 ta’ Diċembru 2012
   (2007/797/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 37 flimkien ma’ l-Artikolu 300(2) tiegħu,
   Wara li kkunsidra l-proposta tal-Kummissjoni,
   Billi:

               (1)

               Il-Komunità u r-Repubblika tal-Madagaskar innegozjaw u inizjalaw Ftehim ta’ Sħubija fis-settur tas-sajd li jipprovdi lis-sajjieda tal-Komunità b’opportunitajiet ta’ sajd fl-ilmijiet li jaqgħu taħt is-sovranità tar-Repubblika tal-Madagaskar.

               (2)

               Huwa fl-interess tal-Komunità li dan il-Ftehim jiġi approvat.

               (3)

               Huwa xieraq illi tiġi ggarantita t-tkomplija ta’ l-attivitajiet tas-sajd b’effett mid-data li fiha jiskadi l-protokoll (1) preċedenti sakemm jidħol fis-seħħ il-protokoll li jistipula l-opportunitajiet tas-sajd u l-kumpens finanzjarju previsti f’dan il-Ftehim.

               (4)

               Jeħtieġ li jiġi definit il-kriterju tat-tqassim ta’ l-opportunitajiet ta’ sajd fost l-Istati Membri,

         IDDEĊIEDA KIF ĠEJ:
   Artikolu 1
   Il-Ftehim fil-forma ta’ Skambju ta’ Ittri fil-forma ta’ Skambju ta’ Ittri rigward l-applikazzjoni provviżorja ta’ emendi li jimmodifikaw il-Protokoll li jistabbilixxi l-opportunitajiet tas-sajd u l-kumpens finanzjarju stabbiliti fil-Ftehim ta’ Sħubija bejn il-Komunità Ewropea u r-Repubblika tal-Madagaskar dwar is-sajd fiż-żoni tas-sajd tal-Madagaskar għall-perjodu mill-1 ta’ Jannar 2007 sal-31 ta’ Diċembru 2012, minn hawn ‘il quddiem imsejjaħ “il-Ftehim”, huwa b’dan approvat f’isem il-Komunità.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-Ftehim għandu japplika provviżorjament mill-1 ta’ Jannar 2007.
   Artikolu 3
   L-opportunitajiet ta’ sajd stabbiliti mill-Protokoll għall-Ftehim għandhom jitqassmu bejn l-Istati Membri kif ġej:

               Kategorija ta’ sajd

               Tip ta’ bastiment

               Stat Membru

               Liċenzji jew kwota

               Sajd għat-tonn

               Bastimenti bil-friża li jistadu għat-tonn bit-tartarun

               Spanja

               23

               Franza

               19

               L-Italja

               1

               Sajd għat-tonn

               Bastimenti tas-sajd bil-konzijiet tal-wiċċ ta’ aktar minn 100 TG

               Spanja

               25

               Franza

               13

               Il-Portugall

               7

               Ir-Renju Unit

               5

               Sajd għat-tonn

               Bastimenti tas-sajd bil-konzijiet tal-wiċċ ta’ anqas minn jew ta’ 100 TG

               Franza

               26

               Sajd demersali

               Sajd sperimentali bix-xlief jew bil-konzijiet tal-fond

               Franza

               5

         Jekk it-talbiet għal-liċenzja ta’ dawn l-Istati Membri ma jeżawrixxux l-opportunitajiet tas-sajd stipulati mill-Protokoll, il-Kummissjoni tista’ tikkunsidra talbiet għall-liċenzja minn kull Stati Membru ieħor.
   Artikolu 4
   L-Istati Membri li l-bastimenti tagħhom jistadu fil-qafas ta’ dan il-Ftehim għandhom javżaw lill-Kummissjoni dwar il-kwantitajiet maqbuda minn kull stokk fiż-żona tas-sajd tal-Madagaskar skond it-termini stipulati fir-Regolament tal-Kummissjoni (KE) Nru 500/2001 ta’ l-14 ta’ Marzu 2001 li jistabbilixxi regoli dettaljati għall-applikazzjoni tar-Regolament tal-Kunsill (KEE) Nru 2847/93 dwar is-sorveljanza tal-qbid mid-dgħajjes tas-sajd tal-Komunità f’ibħra ta’ pajjiżi terzi u fl-ibħra miftuħa (2).
   Artikolu 5
   Il-President tal-Kunsill huwa awtorizzat jaħtar persuni li jkollhom is-setgħa li jiffirmaw il-Ftehim sabiex b’hekk jorbtu lill-Komunità.

      Magħmul fi Brussell, 15 ta' Novembru 2007.

            Għall-Kunsill

            Il-President

         M. L. RODRIGUES

      (1)  Approvat permezz tar-Regolament tal-Kunsill (KE) Nru 555/2005 tas-17 ta’ Frar 2005 (ĠU L 94, 13.4.2005, p. 1).

      (2)  ĠU L 73, 15.3.2001, p. 8.
   FTEHIM
   fil-forma ta’ Skambju ta’ Ittri rigward l-applikazzjoni provviżorja ta’ emendi li jimmodifikaw il-Protokoll li jistabbilixxi l-opportunitajiet tas-sajd u l-kumpens finanzjarju stabbiliti fil-Ftehim ta’ Sħubija bejn il-Komunità Ewropea u r-Repubblika tal-Madagaskar dwar is-sajd fiż-żoni tas-sajd tal-Madagaskar għall-perjodu mill-1 ta’ Jannar 2007 sal-31 ta’ Diċembru 2012
   Sinjur,
   Huwa ta’ pjaċir għalija li n-negozjaturi tar-Repubblika tal-Madagaskar u tal-Komunità Ewropea waslu għal qbil dwar l-emendi għall-Protokoll li jistabbilixxi l-opportunitajiet tas-sajd u l-kumpens finanzjarju u l-Annessi tiegħu.
   Ir-riżultat ta’ dawn in-negozjati li saru f’Antananarivo mill-15 sas-16 ta’ Marzu 2007, ippermetta li jiġu adottati l-opportunitajiet tas-sajd previsti fil-Protokoll inizjalat fil-21 ta’ Ġunju 2006. Wara li l-Protokoll ġie emendat u inizjalat miż-żewġ partijiet fis-16 ta’ Marzu 2007 nipproponilek li tmexxi b’mod parallel il-proċeduri ta’ approvazzjoni u ta’ ratifikazzjoni tat-testi tal-Ftehim, tal-Protokoll u ta’ l-Annessi u l-Appendiċi tiegħu b’mod konformi mal-proċeduri fis-seħħ fir-Repubblika tal-Madagaskar u fil-Komunità Ewropea, neċessarji sabiex dawn jidħlu fis-seħħ.
   Bil-għan li ma jiġux interrotti l-attivitajiet tas-sajd tal-bastimenti Komunitarji fl-ilmijiet tal-Madagaskar u b’referenza għall-Ftehim u għall-Protokoll konklużi fil-21 ta’ Ġunju 2006 kif emendat, fil-każ tal-Protokoll, fis-16 ta’ Marzu 2007, li jistipulaw l-opportunitajiet tas-sajd u l-kumpens finanzjarju għall-perjodu bejn l-1 ta’ Jannar 2007 u l-31 ta’ Diċembru 2012, għandi l-unur ninfurmak li l-Gvern tar-Repubblika tal-Madagaskar huwa lest japplika dak il-Ftehim u dak il-Protokoll b’mod provviżorju b’effett mill-1 ta’ Jannar 2007 sakemm huma jidħlu fis-seħħ skond l-Artikolu 17 tal-Ftehim, bil-kondizzjoni li l-Komunità Ewropea tkun disposta tagħmel l-istess.
   Huwa mifhum illi f’dan il-każ, il-ħlas ta’ l-ewwel parti tal-kumpens finanzjarju speċifikat fl-Artikolu 2 tal-Protokoll jitħallas sal-31 ta’ Diċembru 2007.
   Inkun nafhulek jekk tikkonferma l-qbil tal-Komunità Ewropea ma’ l-applikazzjoni provviżorja msemmija.
   Nassigurak, Sinjur, mill-ikbar stima li għandi lejk.

      Għall-Gvern tar-Repubblika tal-Madagaskar

   Sinjur,
   Għandi l-pjaċir ninfurmak illi rċevejt l-ittra tiegħek tal-lum illi tgħid hekk:

      “Sinjur,
      Huwa ta’ pjaċir għalija li n-negozjaturi tar-Repubblika tal-Madagaskar u tal-Komunità Ewropea waslu għal qbil dwar l-emendi għall-Protokoll li jistabbilixxi l-opportunitajiet tas-sajd u l-kumpens finanzjarju u l-Annessi tiegħu.
      Ir-riżultat ta’ dawn in-negozjati li saru f’Antananarivo mill-15 sas-16 ta’ Marzu 2007, ippermetta li jiġu adottati l-opportunitajiet tas-sajd previsti fil-Protokoll inizjalat fil-21 ta’ Ġunju 2006. Wara li l-Protokoll ġie emendat u inizjalat miż-żewġ partijiet fis-16 ta’ Marzu 2007 nipproponilek li tmexxi b’mod parallel il-proċeduri ta’ approvazzjoni u ta’ ratifikazzjoni tat-testi tal-Ftehim, tal-Protokoll u ta’ l-Annessi u l-Appendiċi tiegħu b’mod konformi mal-proċeduri fis-seħħ fir-Repubblika tal-Madagaskar u fil-Komunità Ewropea, neċessarji sabiex dawn jidħlu fis-seħħ.
      Bil-għan li ma jiġux interrotti l-attivitajiet tas-sajd tal-bastimenti Komunitarji fl-ilmijiet tal-Madagaskar u b’referenza għall-Ftehim u għall-Protokoll konklużi fil-21 ta’ Ġunju 2006 kif emendat, fil-każ tal-Protokoll, fis-16 ta’ Marzu 2007, li jistipulaw l-opportunitajiet tas-sajd u l-kumpens finanzjarju għall-perjodu bejn l-1 ta’ Jannar 2007 u l-31 ta’ Diċembru 2012, għandi l-unur ninfurmak li l-Gvern tar-Repubblika tal-Madagaskar huwa lest japplika dak il-Ftehim u dak il-Protokoll b’mod provviżorju b’effett mill-1 ta’ Jannar 2007 sakemm huma jidħlu fis-seħħ skond l-Artikolu 17 tal-Ftehim, bil-kondizzjoni li l-Komunità Ewropea tkun disposta tagħmel l-istess.
      Huwa mifhum illi f’dan il-każ, il-ħlas ta’ l-ewwel parti tal-kumpens finanzjarju speċifikat fl-Artikolu 2 tal-Protokoll jitħallas sal-31 ta’ Diċembru 2007.
      Inkun nafhulek jekk tikkonferma l-qbil tal-Komunità Ewropea ma’ l-applikazzjoni provviżorja msemmija.”

   Nassigurak, Sinjur, mill-ikbar stima li għandi lejk.
   Għall-Gvern tar-Repubblika tal-Madagaskar
   Għandi pjaċir nikkonferma l-qbil tal-Komunità Ewropea dwar l-applikazzjoni provviżorja msemmija.
   Dejjem tiegħek.

      Għall-Kunsill ta’ l-Unjoni Ewropea

   FTEHIM
   ta’ sħubija fis-settur tas-sajd bejn ir-Repubblika tal-Madagaskar u l-Komunità Ewropea
   IR-REPUBBLIKA tal-Madagaskar, minn hawn ‘il quddiem “il-Madagaskar”,
   u
   IL-KOMUNITÀ EWROPEA, minn hawn ‘il quddiem “il-Komunità”,
   minn hawn ‘il quddiem “il-Partijiet”,
   FILWAQT LI JQISU r-relazzjoni ta’ ħidma mill-qrib bejn il-Komunità u l-Madagaskar, speċjalment fil-kuntest tal-Konvenzjoni ta’ Cotonou, u x-xewqa tagħhom it-tnejn li jsaħħu dik ir-relazzjoni;
   FILWAQT LI JQISU x-xewqa taż-żewġ Partijiet li jippromwovu l-isfruttament responsabbli tar-riżorsi tas-sajd permezz tal-koperazzjoni;
   FID-DAWL tal-Konvenzjoni tan-Nazzjonijiet Uniti dwar il-Liġi tal-Baħar;
   DETERMINATI li japplikaw id-deċiżjonijiet u r-rakkomandazzonijiet tal-Kummissjoni Dwar is-Sajd tat-Tonn fl-Oċean Indjan, minn hawn ‘il quddiem “IOTC”;
   KONXJI ta’ l-importanza tal-prinċipji stabbiliti permezz tal-Kodiċi ta’ Mġiba dwar sajd responsabbli adottat fil-Konferenza tal-FAO fl-1995;
   DETERMINATI li jikkoperaw, fl-interess reċiproku tagħhom, għall-istabbiliment ta’ sajd responsabbli sabiex tiġi żgurata l-konservazzjoni fit-tul u l-isfruttament sostenibbli tar-riżorsi ħajjin tal-baħar;
   KONVINTI li din il-koperazzjoni għandha tissejjes fuq il-komplimentarjetà ta’ l-inizjattivi u l-azzjonijiet imwettqa, kemm b’mod konġunt kif ukoll minn kull waħda mill-Partijiet, sabiex jiżguraw il-koerenza tal-politika u s-sinerġija ta’ l-isforzi;
   DEĊIŻI, għal dawn il-finijiet, li jistabbilixxu djalogu dwar il-politika settorjali tas-sajd adottata mill-gvern tal-Madagasakar, li jidentifikaw il-mezzi adegwati sabiex jiżguraw l-implimentazzjoni effikaċi ta’ din il-politika, kif ukoll li jħarsu l-ħtieġa li jsaħħu l-livell deċentralizzat fid-djalogu bejn is-servizzi tekniċi, minn naħa waħda, u s-soċjetà ċivili u l-operaturi ekonomiċi min-naħa l-oħra;
   ĦERQANA sabiex jistabbilixxu l-metodi u l-kondizzjonijiet li jirregolaw l-attivitajiet tas-sajd tal-bastimenti tal-Komunità fl-ilmijiet tal-Madagaskar, kif ukoll dawk li jirrigwardaw l-appoġġ mogħti mill-Komunità għall-istabbiliment ta’ sajd responsabbli f’dawk l-istess ilmijiet;
   RIŻOLTI sabiex jikkoperaw ekonomikament aktar mill-qrib fl-industrija tas-sajd u fl-attivitajiet relatati magħha, permezz tat-twaqqif u l-iżvilupp ta’ impriżi konġunti li jinvolvu kumpaniji miż-żewġ Partijiet;
   FTIEHMU DWAR DAN LI ĠEJ:
   Artikolu 1
   Is-suġġett
   Dan il-Ftehim jistabbilixxi l-prinċipji, ir-regoli u l-proċeduri li jirregolaw:

               —

               il-koperazzjoni ekonomika, finanzjarja, teknika u xjentifika fil-qasam tas-sajd bil-ħsieb tal-promozzjoni ta’ sajd responsabbli fiż-żoni tas-sajd tal-Madagaskar sabiex ikunu żgurati l-konservazzjoni u l-isfruttament sostenibbli tar-riżorsi tas-sajd u l-iżvilupp tas-settur tas-sajd tal-Madagaskar;

               —

               il-kondizzjonijiet ta’ l-aċċess tal-bastimenti tas-sajd tal-Komunità għaż-żoni tas-sajd tal-Madagaskar;

               —

               il-koperazzjoni rigward il-modalitajiet tal-kontroll tas-sajd fiż-żoni tas-sajd tal-Madagaskar sabiex jiġu żgurati l-osservanza tal-kondizzjonijiet imsemmija hawn fuq, l-effikaċja tal-miżuri ta’ konservazzjoni u ta’ ġestjoni tar-riżorsi tas-sajd, u l-ġlieda kontra s-sajd illegali, mhux dikjarat u mhux regolat;

               —

               sħubijiet bejn kumpaniji bil-għan li, fl-interess komuni, jiġu żviluppati attivitajiet ekonomiċi fis-settur tas-sajd u fl-attivitajiet relatati.

         Artikolu 2
   Definizzjonijiet
   Għall-finijiet ta’ dan il-Ftehim, l-espressjonjiet li ġejjin huma definiti kif ġej:

               (a)

               “l-awtoritajiet tal-Madagaskar”, il-gvern tal-Madagaskar irrappreżentat mill-Ministru tiegħu inkarigat mis-sajd:

               (b)

               “l-awtoritajiet tal-Komunità”, il-Kummissjoni Ewropea;

               (ċ)

               “żona tas-sajd tal-Madagaskar”, l-ilmijiet li, f’dak li jirrigwarda s-sajd, jaqgħu taħt is-sovranità jew il-ġurisdizzjoni tal-Madagaskar;

               (d)

               “bastiment tas-sajd”, kwalunkwe bastiment mgħammar bil-ħsieb ta’ l-isfruttament kummerċjali tar-riżorsi ħajjin tal-baħar;

               (e)

               “bastiment ta’ appoġġ”, kwalunkwe bastiment ta’ assistenza għall-bastimenti tas-sajd għall-istallazzjoni u l-użu ta’ l-irkaptu sabiex jinġema’ l-ħut;

               (f)

               “bastiment tal-Komunità”, bastiment tas-sajd li jtajjar il-bandiera ta’ Stat Membru tal-Komunità u rreġistrat fil-Komunità;

               (g)

               “kummissjoni konġunta” kummissjoni magħmula minn rappreżentanti tal-Komunità u tal-Madagaskar kif jispeċifika l-Artikolu 9 ta’ dan il-Ftehim;

               (h)

               “trasbord”, it-trasferiment fil-port u/jew fiż-żona tiegħu tal-qabda kollha ta’ bastiment jew ta’ parti minnha għal bastiment ieħor;

               (i)

               “ċirkostanzi mhux normali”, ċirkostanzi għajr il-fenomeni naturali, li jaħarbu l-kontroll raġonevoli ta’ waħda mill-Partijiet, b’tali mod li jtellfu l-eżerċizzju ta’ l-attività tas-sajd fl-ilmijiet tal-Madagaskar;

               (j)

               “baħri ta’ l-ACP”, kwalunkwe baħri ċittadin ta’ pajjiż mhux Ewropew firmatarju tal-Ftehim ta’ Cotonou. Bħala tali, baħri mill-Madagaskar huwa baħri ta’ l-ACP.

         Artikolu 3
   Prinċipji u għanijiet fundamentali li jispiraw l-implimentazzjoni ta’ dan il-Ftehim;
   1.   Il-Partijiet jintrabtu li jippromwovu s-sajd responsabbli fiż-żoni tas-sajd tal-Madagaskar imsejjes fuq il-prinċipju tan-nuqqas ta’ diskriminazzjoni bejn il-flotot tas-sajd preżenti f’dawk l-ilmijiet, mingħajr ħsara għal kull ftehim milħuq bejn il-pajjiżi li qed jiżviluppaw fl-istess reġjun ġeografiku, inklużi kull ftehim reċiproku dwar is-sajd.
   2.   Il-Partijiet għandhom jikkoperaw bil-għan li jimplimentaw politika settorali tas-sajd adottata mill-gvern tal-Madagaskar, u għal dawn il-finijiet għandhom jagħtu bidu għal djalogu politiku dwar ir-riformi meħtieġa. Għandhom jikkonsultaw bejniethom bil-għan ta’ l-adozzjoni tal-miżuri eventwali f’dan il-qasam.
   3.   Il-Partijiet għandhom jikkoperaw ukoll sabiex jagħmlu evalwazzjonijiet ex-ante, waqt il-proċess, u ex-post, kemm flimkien kif ukoll unilateralment, tal-miżuri, programmi u azzjonijiet implimentati abbażi tad-dispożizzjonijiet ta’ dan il-Ftehim.
   4.   Il-Partijiet jintrabtu li jiżguraw l-implimentazzjoni ta’ dan il-Ftehim skond il-prinċipji tat-treġija ekonomika u soċali tajba, u b’rispett għall-qagħda tar-riżorsi tas-sajd.
   5.   B’mod partikolari, l-impjieg tal-baħrin ta’ l-ACP fuq il-bastimenti tal-Komunità huwa rregolat mid-Dikjarazzjoni ta’ l-Organizzazzjoni Internazzjonali tax-Xogħol (ILO) dwar il-prinċipji u d-drittijiet fundamentali tax-xogħol li japplikaw fl-intier fil-qafas tal-kuntratti kkonċernati u l-kondizzjonijiet ġenerali tax-xogħol. Dan jirrigwarda, b’mod partikolari, il-libertà ta’ l-assoċjazzjoni u r-rikonoxximent effettiv tad-dritt tal-ħaddiema għal negozjar kollettiv u l-eliminazzjoni tad-diskriminazzjoni fi kwistjonijiet ta’ xogħol u professjoni.
   Artikolu 4
   Koperazzjoni fil-qasam xjentifiku
   1.   Matul id-dewmien fis-seħħ tal-Ftehim, il-Komunità u l-Madagaskar għandhom isegwu flimkien l-iżvilupp tal-qagħda tar-riżorsi fiż-żona tas-sajd tal-Madagaskar;
   2.   Iż-żewġ Partijiet, abbażi tar-rakkomandazzjonijiet u r-reżoluzzjonijiet adottati fi ħdan il-Kummissjoni dwar is-Sajd tat-Tonn fl-Oċean Indjan (IOTC) u fid-dawl ta’ l-aqwa pariri xjentifiċi disponibbli, għandhom jikkonsultaw bejniethom fi ħdan il-Kummissjoni Konġunta prevista fl-Artikolu 9 tal-Ftehim, sabiex, jekk ikun il-każ, wara laqgħa xjentifika bi qbil komuni, jadottaw miżuri bil-għan tal-ġestjoni sostenibbli tar-riżorsi tas-sajd li jolqtu l-attivitajiet tal-bastimenti tas-sajd tal-Komunità.
   3.   Il-Partijiet hawnhekk jintrabtu li jikkonsultaw bejniethom, jew direttament, inkluż fuq il-livell tas-sottoreġjun, jew fi ħdan l-organizzazzjonijiet internazzjonali kompetenti, sabiex jiżguraw il-ġestjoni u l-konservazzjoni tar-riżorsi ħajjin fl-Oċean Indjan, u sabiex jikkoperaw fir-riċerka xjentifika rilevanti.
   Artikolu 5
   L-aċċess tal-bastimenti tal-Komunità għas-sajd fl-ilmijiet tal-Madagaskar
   1.   Il-Madagaskar jintrabat li jawtorizza lill-bastimenti tal-Komunità jieħdu sehem f’attivitajiet tas-sajd fiż-żona tas-sajd tiegħu skond dan il-Ftehim, inkluż il-Protokoll u l-Anness marbut miegħu.
   2.   L-attivitajiet ta’ sajd imsemmija f’dan il-Ftehim huma soġġetti għal-leġiżlazzjoni u r-regolamenti fis-seħħ fil-Madagaskar. L-awtoritajiet tal-Madagaskar għandhom jinnotofikaw lill-Komunità dwar kull tibdil li jsir fil-leġiżlazzjoni msemmija.
   3.   Il-Madagaskar jintrabat li jieħu l-miżuri adegwati f’dak li jirrigwarda l-applikazzjoni effikaċi tad-dispożizzjonijiet li jolqtu il-kontroll tas-sajd previst fil-Protokoll. Il-bastimenti tal-Komunità għandhom jikkoperaw ma’ l-awtoritajiet kompetenti tal-Madagaskar għat-twettiq ta’ dawn il-kontrolli.
   4.   Il-Komunità tintrabat li tieħu l-passi kollha xierqa meħtieġa sabiex tiżgura li l-bastimenti tagħha jikkonformaw ma’ dan il-Ftehim u mal-leġiżlazzjoni dwar is-sajd fl-ilmijiet li jaqgħu taħt il-ġurisdizzjoni tal-Madagaskar.
   Artikolu 6
   Liċenzji
   1.   Il-bastimenti tal-Komunità ma’ jistgħux jeżerċitaw l-attivitajiet ta’ sajd fiż-żoni tas-sajd tal-Madagaskar sakemm ma jkollhomx liċenzja għas-sajd maħruġa mill-Madagaskar skond dan il-Ftehim u l-Protokoll anness miegħu.
   2.   Il-proċedura sabiex bastiment jikseb liċenzja tas-sajd, it-taxxi applikabbli u l-metodu ta’ ħlas li jrid jintuża’ mis-sidien tal-bastimenti għandhom ikunu dawk stipulati fl-Anness tal-Protokoll.
   Artikolu 7
   Kumpens finanzjarju
   1.   Il-Komunità għandha tħallas lill-Madagaskar kumpens finanzjarju skond it-termini u l-kondizzjonijiet stipulati fil-Protokoll u fl-Annessi. Dan il-kumpens waħdani huwa definit abbażi ta’ żewġ elementi relatati, jiġifieri:

               (a)

               l-aċċess tal-bastimenti tal-Komunità għall-ilmijiet u għar-riżorsi tas-sajd tal-Madagakar, u

               (b)

               l-appoġġ finanzjarju tal-Komunità għall-promozzjoni ta’ sajd responsabbli u l-isfruttament sostenibbli tar-riżorsi tas-sajd fl-ilmijiet tal-Madagaskar.

         2.   Il-komponent tal-kumpens finanzjarju msemmi fil-paragrafu 1(b) hawn fuq għandu jkun determinat fid-dawl ta’ l-għanijiet identifikati, bi qbil komuni bejn il-Partijiet, u skond id-dispożizzjonjiet tal-Protokoll, li jridu jintlaħqu fil-kuntest tal-politika settorjali tas-sajd definita mill-gvern tal-Madagaskar u programmazzjoni annwali u multijannwali għall-implimentazzjoni tagħha.
   3.   Il-kumpens finanzjarju min-naħa tal-Komunità jitħallas kull sena skond it-termini stabbiliti fil-protokoll, u skond id-dispożizzjonijiet ta’ dan il-Ftehim u tal-protokoll rigward il-modifika eventwali tat-total tiegħu minħabba:

               (a)

               ċirkostanzi mhux normali;

               (b)

               it-tnaqqis, bi qbil, ta’ l-opportunitajiet ta’ sajd mogħtija lill-bastimenti Komunitarji fl-applikazzjoni tal-miżuri tal-ġestjoni ta’ l-istokkijiet ikkonċernati meqjusa neċessarji għall-konservazzjoni u għall-isfruttar sostenibbli tar-riżorsi skond l-aqwa parir xjentifiku disponibbli;

               (ċ)

               iż-żieda, bi qbil komuni bejn il-Partijiet, ta’ l-opportunitajiet ta’ sajd mogħtija lill-bastimenti Komunitarji jekk, skond l-aqwa parir xjentifiku disponibbli, il-qagħda tar-riżorsi tippermetti dan;

               (d)

               l-evalwazzjoni mill-ġdid tal-kondizzjonijiet ta’ l-appoġġ finanzjarju għall-implimentazzjoni ta’ politika settorali tas-sajd fil-Madagaskar, meta dan ikun iġġustifikat mir-riżultati tal-programmazzjoni annwali u multijannwali osservati miż-żewġ Partijiet;

               (e)

               it-terminazzjoni ta’ dan il-Ftehim skond id-dispożizzjonijiet ta’ l-Artikolu 13 tiegħu;

               (f)

               is-sospensjoni ta’ l-applikazzjoni ta’ dan il-Ftehim skond l-Artikolu 12 tiegħu.

         Artikolu 8
   Promozzjoni tal-koperazzjoni fil-livell ta’ l-operaturi ekonomiċi u s-soċjetà ċivili
   1.   Il-Partijiet għandhom jinkoraġġixxu l-koperazzjoni ekonomika, xjentifika u teknika fis-settur tas-sajd u s-setturi konnessi miegħu. Għandhom jikkonsultaw flimkien sabiex jikkoordinaw id-diversi azzjonijiet li jkunu prevedibbli f’dan ir-rigward.
   2.   Il-Partijiet jintrabtu li jippromwovu l-iskambju ta’ l-informazzjoni dwar tekniki tas-sajd u t-tagħmir tas-sajd, il-metodi ta’ konservazzjoni u l-ipproċessar industrijali tal-prodotti tas-sajd.
   3.   Il-Partijiet għandhom jagħmlu ħilithom sabiex joħolqu l-kondizzjonijiet adatti għall-promozzjoni tar-relazzjonijiet bejn l-impriżi tagħhom, fl-oqsma tekniċi, ekonomiċi u kummerċjali, billi jinkoraġġixxu l-ħolqien ta’ ambjent favorevoli għall-iżvilupp tan-negozju u l-investimenti.
   4.   Il-Partijiet b’mod partikolari jinkoraġġixxu l-ħolqien ta’ impriżi konġunti ta’ interess reċiproku fl-osservanza sistematika tal-leġiżlazzjoni tal-Madagaskar u ta’ dik tal-Komunità li tkun fis-seħħ.
   Artikolu 9
   Kummissjoni Konġunta
   1.   Għandu jitwaqqaf Kumitat Konġunt bil-għan li jissorvelja l-applikazzjoni ta’ dan il-Ftehim. Il-Kumitat Konġunt għandu jwettaq il-funzjonijiet li ġejjin:

               (a)

               jissorvelja t-tħaddim, l-interpretazzjoni u l-applikazzjoni tal-Ftehim u, b’mod partikulari, id-definizzjoni u l-evalwazzjoni ta’ l-implimentazzjoni tal-programmazzjoni annwali u multiannwali msemmija fl-Artikolu 7(2);

               (b)

               tiżgura l-komunikazzjoni u l-koperazzjoni meħtieġa dwar kwistjonijiet ta’ interess komuni fil-qasam tas-sajd;

               (ċ)

               isservi ta’ forum sabiex jissolvew bonarjament il-kwistjonijiet li jistgħu jinqalgħu mill-interpretazzjoni jew l-implimentazzjoni tal-Ftehim;

               (d)

               tevalwa mill-ġdid, jekk ikun hemm il-ħtieġa, il-livelli ta’ sajd possibbli u, konsegwentament, il-kumpens finanzjarju;

               (e)

               kull funzjoni oħra li l-Partijiet, bi qbil komuni. jiddeċiedu li jafdawlha.

         2.   Il-Kummissjoni Konġunta għandha tiltaqa’ talanqas darba fis-sena, darba fil-Madagaskar u darba fil-Komunità, u tkun ippreseduta mill-Parti fejn issir il-laqgħa. Għandha titlaqqa’ f’seduta straordinarja fuq talba ta’ waħda mill-Partijiet.
   Artikolu 10
   Iż-żona ġeografika li għaliha japplika l-Ftehim
   Dan il-Ftehim japplika, minn naħa waħda, fit-territorji fejn japplika t-Trattat li jistabbilixxi l-Unjoni Ewropea, skond il-kondizzjonijiet stipulati mill-imsemmi Trattat, u, min-naħa l-oħra, fit-territorju tal-Madagaskar.
   Artikolu 11
   It-Tul tal-Ftehim
   Dan il-Ftehim għandu japplika għal sitt snin mid-data tad-dħul fis-seħħ tiegħu; għandu jiġġedded b’mod impliċitu u għal perjodi supplimentari ta 6 snin, ħlief fil-każ tat-terminazzjoni skond l-Artikolu 13 tiegħu.
   Artikolu 12
   Sospensjoni
   1.   L-applikazzjoni ta’ dan il-Ftehim tista’ tiġi sospiża fuq l-inizjattiva ta’ xi waħda mill-Partijiet f’każ ta’ nuqqas ta’ ftehim serju fir-rigward ta’ l-applikazzjoni tad-dispożizzjonijiet tiegħu. Din is-sospensjoni hija soġġetta għan-notifika mill-Parti kkonċernata dwar l-intenzjoni tagħha, bil-miktub, mhux anqas minn tliet xhur qabel id-data meta din is-sospensjoni jkollha tidħol fis-seħħ. Mill-ħruġ ta’ din in-notifika, il-Partijiet għandhom jikkonsultaw bil-għan li jsolvu n-nuqqas ta’ ftehim bonarjament.
   2.   Il-ħlas tal-kumpens finanzjarju msemmi fl-Artikolu 7 għandu jitnaqqas, proporzjonalment u pro rata temporis, għat-tul ta’ żmien tas-sospensjoni.
   Artikolu 13
   Terminazzjoni
   1.   Dan il-Ftehim jista’ jiġi tterminat minn xi waħda mill-Partijiet, fil-każ ta’ ċirkostanzi mhux normali relatati, fost oħrajn, mad-degradazzjoni ta’ l-istokkijiet ikkonċernati, l-osservazzjoni ta’ livell ridott ta’ l-użu ta’ l-opportunitajiet ta’ sajd allokati għall-bastimenti tal-Komunità, jew in-nuqqas ta’ osservanza ta’ l-obbligi tal-Partijiet fil-kwistjoni tal-ġlieda kontra s-sajd illegali, mhux dikjarat u mhux regolat.
   2.   Il-Parti kkonċernata għandha tgħarraf bil-miktub lill-Parti l-oħra bl-intenzjoni tagħha li tirtira mill-Ftehim talanqas sitt xhur qabel ma jiskadi l-perjodu inizjali jew kull perjodu ieħor.
   3.   Meta tintbagħat in-notifika msemmija fil-paragrafu preċedenti, għandhom jinfetħu l-konsultazzjonijiet bejn il-Partijiet.
   4.   Il-ħlas tal-kumpens finanzjarju maħsub fl-Artikolu 7 għas-sena li fiha sseħħ it-terminazzjoni tal-Ftehim għandu jitnaqqas b’mod proporzjonali u pro rata temporis.
   Artikolu 14
   Protokoll u Anness
   Il-Protokoll u l-Anness għandhom ikunu parti integrali minn dan il-Ftehim.
   Artikolu 15
   Id-dispożizzjonjiet applikabbli tal-liġi nazzjonali
   L-attivitajiet tal-bastimenti tas-sajd Komunitarji li joperaw fl-ilmijiet tal-Madagaskar huma regolati mill-liġi applikabbli fil-Madagaskar, sakemm il-Ftehim, il-Protokoll preżenti, l-Anness u l-appendiċi tiegħu ma jistipulawx xort’oħra.
   Artikolu 16
   Tħassir
   Fid-data tad-dħul tiegħu fis-seħħ, dan il-Ftehim għandu jħassar u jissostitwixxi l-Ftehim tas-sajd bejn il-Komunità Ewropea u r-Repubblika Demokratika tal-Madagaskar rigward is-sajd lil hinn mix-xtut tal-Madagaskar li daħal fis-seħħ fit-28 ta’ Jannar 1986.
   Artikolu 17
   Dħul fis-seħħ
   Dan il-Ftehim, imfassal duplikatament biċ-Ċek, bid-Daniż, bl-Eston, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Ispanjol, bl-Iżvediż, bil-Latvjan, bil-Litwan, bil-Malti, bl-Olandiż, bil-Pollakk, bil-Portugiż, bis-Slovakk, bis-Sloven, bit-Taljan u bl-Ungeriż, b’kull wieħed minn dawn it-testi ugwalment awtentiku, għandu jidħol fis-seħħ fid-data li fiha l-Partijiet jinnotifikaw lil xulxin li jkunu tlestew il-proċeduri interni rispettivi tagħhom meħtieġa għal dan il-għan.
   PROTOKOLL
   li jistabbilixxi l-opportunitajiet ta’ sajd u l-kumpens finanzjarju previsti fil-Ftehim bejn il-Komunità Ewropea u r-Repubblika tal-Madagaskar dwar is-sajd ‘il barra mill-Madagaskar għall-perjodu mill-1 ta’ Jannar 2007 u l-31 ta’ Diċembru 2012
   Artikolu 1
   Il-perjodu ta’ l-applikazzjoni u l-opportunitajiet ta’ sajd
   1.   Għal perjodu ta’ sitt snin mill-1 ta’ Jannar 2007, l-opportunitajiet ta’ sajd konċessi skond l-Artikolu 5 tal-Ftehim għandhom ikunu kif ġej:

               —

               l-ispeċijiet b’tendenza kbira li jpassu (speċijiet elenkati fl-Anness 1 tal-Konvenzjoni tan-Nazzjonijiet Uniti ta’ l-1982)

                           —

                           bastimenti bil-friża li jistadu għat-tonn bit-tartarun: 43 bastiment,

                           —

                           bastimenti tas-sajd bil-konzijiet tal-wiċċ ta’ aktar minn 100 TG: 50 (1) bastiment,

                           —

                           bastimenti tas-sajd bil-konzijiet tal-wiċċ ta’ anqas minn jew ta’ 100 TG 26 bastiment;

               —

               speċijiet demersali: 5 bastimenti għas-sajd sperimentali bix-xlief jew bil-konzijiet tal-fond.

         2.   Il-paragrafu 1 japplika suġġett għad-dispożizzjonijiet ta’ l-Artikoli 4 u 5 ta’ dan il-Protokoll.
   3.   Il-bastimenti li jtajru bandiera ta’ Stat Membru tal-Komunità Ewropea ma jistgħux jeżerċitaw attivitajiet tas-sajd fiż-żona tas-sajd tal-Madagaskar jekk ma jkollhomx f’idejhom liċenzja tas-sajd valida maħruġa mill-Madagaskar fil-qafas ta’ dan il-Protokoll u skond ir-regoli dettaljati deskritti fl-Anness għal dan il-Protokoll.
   Artikolu 2
   Il-kumpens finanzjarju — Metodi ta’ ħlas
   1.   Il-kumpens finanzjarju previst fl-Artikolu 7 tal-Ftehim huwa magħmul, għall-perjodu stipulat fl-Artikolu 1, minn ammont ta’ EUR 864 500 fis-sena ekwivalenti għal tunnellaġġ ta’ referenza ta’ 13 300 tunnellata fis-sena, u wkoll minn ammont speċifiku ta’ EUR 332 500 fis-sena, allokati għall-għajnuna u għall-implimentazzjoni tal-politika settorjali tas-sajd fil-Madagaskar. Dan l-ammont speċifiku huwa parti integrali mill-kumpens finanzjarju waħdani definit fl-Artikolu 7 tal-Ftehim.
   2.   Il-paragrafu 1 indikat hawn taħt japplika b’riżerva għad-dispożizzjonijiet ta’ l-Artikoli 4, 5, 6 u 7 ta’ dan il-Protokoll.
   3.   L-ammont totali skond il-paragrafu 1 (ta’ EUR 1 197 000), huwa mħallas darba fis-sena mill-Komunità matul il-perjodu ta’ applikazzjoni ta’ dan il-protokoll.
   4.   Jekk il-kwantità globali ta’ ħut maqbuda mill-bastimenti Komunitarji fiż-żoni tas-sajd tal-Madagaskar jaqbeż it-tunnellaġġ ta’ referenza, l-ammont tal-kumpens finanzjarju annwali jitla’ għal 65 euro għal kull tunnellata supplimentari maqbuda. Madankollu, l-ammont annwali totali mħallas mill-Kommunità ma jistax jeċċedi d-doppju ta’ l-ammont indikat fil-paragrafu 3 (EUR 2 394 000). Meta l-kwantitajiet maqbuda mill-bastimenti Komunitarji jeċċedu l-kwantitajiet li jikkorrispondu għad-doppju ta’ l-ammont totali annwali, l-ammont dovut għall-kwantità li teċċedi dak il-limitu, jitħallas is-sena ta’ wara.
   5.   Il-ħlas tal-kumpens finanzjarju skond il-paragrafu 1 sejjer isir sa mhux aktar tard mill-31 ta’ Diċembru 2007 għall-ewwel sena u sa mhux aktar tard mit-28 ta’ Frar 2008, 2009, 2010, 2011 u 2012 għas-snin ta’ wara.
   6.   B’riżerva għad-dispożizzjonijiet ta’ l-Artikolu 7, l-attribuzzjoni ta’ dan il-kumpens taqa’ taħt il-ġurisdizzjoni esklussiva ta’ l-awtoritajiet tal-Madagaskar.
   7.   Il-kumpens finanzjarju jiġi depożitat f’kont wieħed tat-Teżor Pubbliku tal-Madagaskar miżmum mall-Bank Ċentrali tal-Madagaskar. Id-dettalji tal-kont huma: L-Aġenzija tal-Kontabilità Ċentrali tat-Teżor pubbliku domiċiljata fil-Bank Ċentrali tal-Madagaskar Antaninarenina- Antananarivo — Madagaskar- numru tal-kont: 213 101 000 125 TP EUR.
   Artikolu 3
   Koperazzjoni għal sajd responsabbli — Il-Koperazzjoni xjentifika
   1.   Iż-żewġ Partijiet jimpenjaw irwieħhom sabiex jippromwovu sajd responsabbli fl-ilmijiet tal-Madagaskar imsejjes fuq il-prinċipju tan-nuqqas ta’ diskriminazzjoni bejn il-flotot differenti preżenti f’dawn fl-ilmijiet.
   2.   Sakemm jibqa’ fis-seħħ dan il-Protokoll, il-Komunità u l-awtoritajiet tal-Madagaskar ser jagħmlu minn kollox sabiex isegwu it-tibdil li jseħħ fir-riżorsi fiż-żona tas-sajd tal-Madagaskar.
   3.   Iż-żewġ Partijiet ser jimpenjaw irwieħhom sabiex jippromwovu il-koperazzjoni għal sajd responsabbli fil-livell tas-sottoreġjun, b’mod partikolari fi ħdan il-Kummissjoni dwar is-Sajd tat-Tonn fl-Oċean Indjan (IOTC) u l-Kummissjoni ta’ l-Oċean Indjan (IOC).
   4.   Skond l-Artikolu 4 tal-Ftehim u abbażi tar-rakkomandazzjonijiet u tar-riżoluzzjonijiet adottati fi ħdan il-Kummissjoni dwar is-Sajd tat-Tonn fl-Oċean Indjan (IOTC) u fid-dawl ta’ l-aħjar opinjonijiet xjentifiċi disponibbli, il-Partijiet se jikkonsultaw bejniethom fi ħdan il-Kummissjoni Konġunta regolata mill-Artikolu 9 tal-Ftehim, sabiex jadottaw, bi qbil bejniethom u jekk ikun meħtieġ wara laqgħa xjentifika fil-livell tas-sottoreġjun, miżuri għall-ġestjoni sostenibbli tar-riżorsi tas-sajd li jolqtu l-attivitajiet tal- bastimenti Komunitarji.
   Artikolu 4
   Reviżjoni ta’ l-opportunitajiet ta’ sajd bi qbil reċiproku
   1.   L-opportunitajiet tas-sajd stipulati fl-Artikolu 1 jistgħu jiżdiedu bi qbil bejn il-partijiet sakemm, skond il-konklużjonijiet tal-laqgħa xjentifika regolata mill-paragrafu 4 ta’ l-Artikolu 3, din iż-żieda ma tkunx ta’ dannu għall-ġestjoni sostenibbli tar-riżorsi tal-Madagaskar. F’ dan il-każ, il-kumpens finanzjarju stipulat Artikolu 2(1) ikun miżjud proporzjonalment u prorata temporis. Madanakollu, is-somma totali tal-kumpens finanzjarju maħruġa mill-Komunità Ewropea u mmirata għat-tunnellaġġ ta’ referenza, ma tistax teċċedi id-doppju tas-somma tal-kumpens finanzjarju previst fil-paragrafi 1 u 2. Meta l-kwantitajiet maqbuda mill-bastimenti Komunitarji jeċċedu d-doppju ta’ 13 300 tunnellata (jiġifieri 26 600 tunnellata) fis-sena, is-somma dovuta għall-kwantità li teċċedi dan il-limitu, titħallas is-sena ta’ wara.
   2.   Min-naħa l-oħra jekk il-partijiet jaqblu dwar l-adozzjoni ta’ tnaqqis tal-possibilitajiet tas-sajd stipulati fl-ewwel artikolu, il-kumpens finanzjarju jitnaqqas proporzjonalment u prorata temporis.
   3.   Id-distribuzzjoni ta’ l-opportunitajiet tas-sajd bejn il-kategoriji differenti tal-bastimenti tista’, bl-istess mod, tiġi sottomessa għar-reviżjoni wara konsultazzjoni u bi ftehim komuni bejn il-partijiet, fil-kuntest tar-rakkomandazzjoni eventwali tal-laqgħa xjentifika regolata mill-Artikolu 3(4), f’dak li għandu x’jaqsam mal-ġestjoni ta’ l-istokkijiet li jistgħu jiġu affetwati minn din ir-ridistribuzzjoni. Il-Partijiet jaqblu fuq l-aġġustament tal-kumpens finanzjarju jekk dan ikun ġustifikat minħabba t-tqassim mill-ġdid ta’ l-opportunitajiet ta’ sajd.
   Artikolu 5
   Opportunitajiet ġodda ta’ sajd u sajd sperimentali
   1.   F’każ li l-bastimenti tas-sajd Komunitarji ikunu interessati fl-attivitajiet tas-sajd li mhumiex imsemmija fl-Artikolu 1, il-Komunità tikkonsulta lill-Madagsaskar sabiex tinkiseb awtorizazzjoni eventwali għal dawn l-attivitajiet il-ġodda. Skond il-każ, il-Partijiet jaqblu dwar il-kondizzjonijiet applikabbli għal dawn l-opportunitajiet il-ġodda tas-sajd u jekk neċessarju, jemendaw il-Protokoll u l-Anness tiegħu.
   2.   Il-Partijiet jistgħu jorganizzaw kampanji ta’ sajd sperimentali fiż-żoni tas-sajd tal-Madagaskar, skond l-opinjoni tal-laqgħa xjentifika prevista fil-paragrafu Artikolu 3(4). Għal dan il-għan, jistgħu jsiru konsultazzjonijiet fuq talba ta’ waħda mill-Partijiet sabiex jiddeterminaw, skond il-każ, ir-riżorsi l-ġodda, il-kondizzjonijiet u parametri oħra importanti.
   3.   Il-Partijiet jimplimentaw l-attivitajiet tas-sajd sperimentali skond il-parametri xjentifiċi u amministrattivi adottati bi qbil bejniethom. L-awtorizazzjonijiet għal sajd sperimentali huma miftehma għall-finijiet ta’ prova, għall-massimu ta’ żewġ kampanji ta’ sitt xhur ‘il waħda, li għandhom jibdew jiddekorru mid-data tad-deċiżjoni meħuda bi ftehim komuni bejn iz-zewġ partijiet.
   4.   Meta l-partijiet jiddeterminaw li l-kampanji sperimentali ikunu taw riżultati pożittivi, b’rispett għall-preżervazzjoni ta’ l-ekosistemi u għall-konservazzjoni tar-riżorsi marittimi bijoloġiċi, ikunu jistgħu jiġu attribwiti possibbiltajiet ġodda ta’ sajd lill-bastimenti Komunitarji skond il-proċedura ta’ konċentrazzjoni misjuba fl-Artikolu 4 tal-Protokoll attwali u sa l-iskadenza ta’ l-istess, skond l-isforz permessibbli. Għandaqstant il-kumpens ser jiżdied.
   Artikolu 6
   Is-sospensjoni u r-reviżjoni tal-ħlas tal-kumpens finanzjarju f’ċirkostanzi li mhuxiex normali
   1.   F’ċirkostanzi mhux tas-soltu, esklużi l-eventwalitjiet naturali, li jwaqqfu l-eżerċizzju ta’ l-attivitajiet tas-sajd fiż-Żona Ekonomika Esklussiva (ŻEE) tal-Madagaskar, il-ħlas tal-kumpens finanzjarju skond l-Artikolu 2(1), jista’ jiġi sospiż mill-Komunità Ewropea. Id-deċiżjoni għal sospensjoni tkun meħuda wara konsultazzjonijiet bejn iż-żewġ partijiet sa mhux aktar tard minn xahrejn mid-data tat-talba magħmula minn waħda mill-partijiet, u bil-kondizzjoni li l-Komunità Ewropea tkun ħallset kwalunkwe ammont dovut fil-mument tas-sospensjoni.
   2.   Il-ħlas tal-kumpens finanzjarju jerġa’ jsir dovut minn meta jistabbilixxu l-Partijiet, wara konsultazzjonijiet u bi qbil komuni li ċ-ċirkonstanzi li taw lok għall-waqfien ta’ l-attivitajiet tas-sajd jkunu għebu u/jew is-sitwazzjoni hija tali li tippermetti li l-attivitajiet tas-sajd jinbdew mill-ġdid.
   3.   Il-validità tal-liċenzji mogħtija lill-bastimenti Komunitarji, li tkun ġiet sospiża flimkien mal-ħlas tal-kontribuzzjoni finanzjarja, hija estiża b’perjodu ta’ żmien li jkun jikkorrispondi għad-dewmien tas-sospensjoni ta’ l-attivitajiet tas-sajd.
   Artikolu 7
   Il-promozzjoni ta’ sajd responsabbli fl-ilmijiet tal-Madagaskar
   1.   80 % tas-somma totali tal-kumpens finanzjarju stipulat fl-Artikolu 2 u tal-ħlasijiet magħmula kull sena mis-sidien tal-bastimenti, jikkontribwixxu għall-appoġġ u għall-implimentazzjoni ta’ l-inizjattivi fil-qafas tal-politika settorjali tas-sajd, kif definta mill-gvern tal-Madagaskar.
   L-amministrazjoni mill-Madagaskar tas-somma korrispondenti, tistrieħ fuq l-identifikazzjoni miż-żewġ partijiet ta’ ftehim komuni, b’konformità mal-prijoritajiet attwali tal-politika tas-sajd fil-Madagaskar, bl-għan li tiġi assigurata tmexxija sostenibbli u responsabbli tas-setturi u għanijiet li jridu jintlaħqu, fosthom l-ippjanar annwali u l-ippjanar fuq numru ta’ snin, skond il-paragrafu 2 indikat hawn taħt.
   2.   Fuq proposta tal-Madagaskar u sabiex jiġi implimentat il-paragrafu preċedenti, il-Komunità u l-Madagaskar jiftehmu, fi ħdan il-Kumitat Konġunt previst fl-Artikolu 9 tal-Ftehim, sa mid-dħul fis-seħħ tal-Protokoll u sa mhux aktar tard minn tliet xhur mid-dħul fis-seħħ tiegħu, dwar Programm Settorjali Multi-annwali, u dwar kif għandu jiġi applikat, inklużi b’mod partikolari:

               (a)

               l-għażliet fuq bażi annwali u plurinannwali li fuqhom il-perċentwal tal-kumpens finanzjarju stipulat fil-paragrafu 1 imsemmi hawn fuq u l-ammonti speċifiċi għall-inizjattivi meħuda fuq bażi annwali jiġu utiliżżati.

               (b)

               l-għanijiet li jridu jintlaħqu fuq bażi annwali u pluriannwali sabiex jitrawwem sajd sostenibbli u responsabbli, filwaqt li jitqiesu l-prijoritajiet tal-Madagaskar fi ħdan il-politika nazzjonali tas-sajd u ta’ politiki oħra konnessi jew li għandhom impatt fuq il-promozzjoni tas-sajd responsabbli u sostenibbli.

               (ċ)

               il-kriterji u l-proċeduri li jridu jintużaw sabiex issir l-evalwazzjoni tar-riżultati milħuqa, fuq bażi annwali.

         3.   L-emendi kollha proposti għall-Programm Settorjali Multi-annwali jew għall-użu tas-somom speċifiċi għall-inizjattivi li se jittieħdu kull sena jridu jiġu approvati miż-żewġ Partijiet fi ħdan il-Kumitat Konġunt.
   4.   kull sena, il-Madagaskar jalloka l-valur korrispondenti għall-perċentwal stabbilit fil-paragrafu 1, għall-implimentazzjoni tal-Programm Multi-annwali. Rigward l-ewwel sena ta’ validità tal-Protokoll, din l-allokazzjoni trid tiġi trażmessa lill-Komunità fil-mument ta’ l-approvazzjoni tal-Programm Settorjali Multi-annwalimill-Kumitat Konġunt. Għal kull sena sussegwenti, din l-allokazzjoni għandha tiġi notifikata mill-Madagaskar lill-Komunità sa mhux aktar tard mill-1 ta’ Settembru tas-sena preċedenti.
   5.   Jekk l-evalwazzjoni annwali tar-riżultati ta’ l-implimentazzjoni tal-Programm Settorjali Multi-annwali tiġġustifikah, il-Komunità Ewropea tkun tista’ tilob aġġustament mill-ġdid tas-somma allokata għall-appoġġ u għall-implimentazzjoni tal-politika settorjali tas-sajd tal-Madagaskar, li tagħmel parti mill-kumpens finanzjarju stipulat fl-2(1) ta’ dan il-Protokoll, sabiex is-somma effettiva tal-fondi allokati għall-implimentazzjoni tal-Programm tiġi adattata għal dawn ir-riżultati.
   Artikolu 8
   Nuqqasijiet ta’ qbil — is-sospensjoni ta’ l-applikazzjoni tal-Protokoll
   1.   Kull nuqqas ta’ qbil bejn il-Partijiet dwar l-interpretazzjoni tad-dispożizzjonijiet ta’ dan il-Protokoll u l-applikazzjoni tiegħu għandu jitressaq għall-konsultazzjoni bejn il-Partijiet fi ħdan il-Kummissjoni Konġunta stipulata fl-Artikolu 9 tal-Ftehim, u jekk meħtieġ, għandha tissejjaħ laqgħa straordinarja.
   2.   Mingħajr ħsara għad-dispożizzjonijiet ta’ l-Artikolu 9, l-applikazzjoni tal-Protokoll tista’ tiġi sospiża fuq inizjattiva ta’ xi waħda mill-Partijiet meta n-nuqqas ta’ qbil bejn iż-żewġ Partijiet jitqies bħala wieħed serju u l-konsultazzjonijiet li jkunu saru fi ħdan il-Kummissjoni Konġunta skond l-ewwel paragrafu ma jkunux wasslu għal soluzzjoni bonarja.
   3.   Is-sospensjoni ta’ l-applikazzjoni tal-Protokoll hija soġġetta għan-notifika mill-Parti interessata ta’ l-intenzjoni tagħha, liema notifika għandha tkun bil-miktub u ta’ mhux anqas minn tliet xhur qabel id-dħul fis-seħħ ta’ din is-sospensjoni.
   4.   F’każ ta’ sospensjoni, il-Partijiet għandhom ikomplu bil-konsultazzjonijiet sabiex ifittxu soluzzjoni bonarja għad-diverġenzi ta’ bejniethom. Meta tinkiseb tali riżoluzzjoni, il-Protokoll jibda japplika mill-ġdid u s-somma tal-kumpens finanzjarju għandha titnaqqas b’mod proporzjonali u prorata temporis skond it-tul ta’ żmien li matulu l-applikazzjoni tal-Protokoll kienet sospiża.
   Artikolu 9
   Is-sospensjoni ta’ l-applikazzjoni tal-Protokoll minħabba n-nuqqas ta’ ħlas
   Mingħajr preġudizzju għad-dispożizzjonijiet ta’ l-Artikolu 6, f’każ li l-Komunità Ewropea tonqos milli tagħmel il-ħlasijiet previsti fl-Artikolu 2, l-applikazzjoni ta’ dan il-Protokoll tista’ tiġi sospiża bil-kondizzjonijiet li ġejjin:

               (a)

               L-awtoritajiet kompetenti tal-Madagaskar għandhom jinnotifikaw lill-Kummissjoni Ewropea dwar in-nuqqas ta’ ħlas. Din tgħaddi għall-verifiki meħtieġa u jekk ikun il-każ għall-ħlas sa mhux aktar tard minn 60 jum ta’ xogħol, li għandhom jibdew jgħoddu mid-data li fiha l-Kumissjoni tkun ġiet notifikata.

               (b)

               Fin-nuqqas ta’ ħlas jew ġustifikazzjoni xierqa għan-nuqqas ta’ ħlas fiż-żmien stipulat fl-Artikolu 2(5) ta’ dan il-protokoll, l-awtoritajiet kompetenti tal-Madagaskar ikunu fid-dritt li jissospendu l-applikazzjoni ta’ dan il-Protokoll. Għandhom jinfurmaw lill-Kummissjoni Ewropea f’dan ir-rigward minnufih.

               (ċ)

               Il-Protokoll jibda japplika mill-ġdid, hekk kif isir il-pagament.

         Artikolu 10
   Id-dispożizzjonjiet applikabbli tal-liġi nazzjonali
   L-attivitajiet tal-bastimenti tas-sajd Komunitarji li joperaw fl-ilmijiet tal-Madagaskar huma regolati mill-liġi applikabbli fil-Madagaskar, sakemm il-Ftehim, il-Protokoll preżenti, l-Anness u l-appendiċi tiegħu ma jistipulawx xort’oħra.
   Artikolu 11
   Abrogazzjoni
   L-Anness għall-Ftehim bejn il-Komunità Ekonomika Ewropea u r-Repubblika tal-Madagaskar dwar is-sajd ‘il barra mill-Madagaskar huwa abrogat u sostitwit mill-Anness ta’ dan il-Protokoll.
   Artikolu 12
   Id-Dħul fis-seħħ
   1.   Dan il-Protokoll u l-Anness tiegħu jidħlu fis-seħħ fid-data li fiha l-Partijiet jinnotifikaw lil xulxin bit-tlestija tal-proċeduri meħtieġa fir-rigward.
   2.   Isiru applikabbli mill-1 ta’ Jannar 2007.

      (1)  Il-liċenzji previsti għall-bastimenti ta’ aktar minn 100 TG jistgħu jintużaw għall-bastimenti ta’ anqas minn 100 TG. Madanakollu l-ammonti previsti fil-Kapitolu I, Sezzjoni 2, paragrafu 3 ta’ l-Anness, ikunu dawk korrispondenti mat-tunnellaġġ tal-bastiment.
   IL-PROTOKOLL (VMS)
   li jistipula d-dispożizzjonijiet ta’ sorveljanza bis-satellita tal-bastimenti tas-sajd Komunitarji li jistadu fiż-ŻEE tal-Madagaskar

               1.

               Id-dispożizzjonijiet ta’ dan il-Protokoll jikkompletaw il-protokoll dwar l-opportunitajiet tas- sajd u l-kumpens finanzjarju previsti fil-Ftehim bejn il-Kommunità Ewropea u r-Repubblika tal-Madagaskar dwar is-sajd ‘il barra mill-Madagaskar għall-perjodu bejn l-1 ta’ Jannar 2007 u l-31 ta’ Diċembru 2012, u japplikaw skond punt 5 ta’ “Kapitolu VIII — Kontroll” ta’ l-Anness tiegħu.

               2.

               Il-bastimenti kollha tas-sajd li jkollhom tul totali ta’ aktar minn 15-il metru, u li jistadu fil-qafas tal-Ftehim tas-sajd KE/Madagaskar, ser ikunu sorveljati permezz tas-satellita meta jkunu fiż-ŻEE tal-Madagaskar.
               L-awtoritajiet tal-Madagaskar javżaw lill-Parti Komunitarja dwar il-pożizzjonijiet taż-żoni tas-sajd (latitudni u lonġitudni) taż-ŻEE tal-Madagaskar, sabiex il-bastimenti jkunu sorveljati permezz tas-satellita.
               L-awtoritajiet tal-Madagaskar għandhom jgħaddu l-informazzjoni elettronikament fi gradi deċimali (WGS 84).

               3.

               Il-Partijiet għandhom jipproċedu għal skambju ta’ informazzjoni li tikkonċerna l-indirizzi X.25 u l-ispeċifikazzjonijiet utilizzati fil-komunikazzjonijiet elettroniċi ta’ bejn iċ-Ċentri tal-Kontroll tagħhom b’konformità mal-kondizzjonijiet stabbiliti fil-punti 5 u 7. Din l-informazzjoni għandha tinkludi, sa fejn ikun possibbli, l-ismijiet, in-numri tat-telefon, tal-fax u tat-telekopja u l-indirizzi elettroniċi (Internet jew X.400) li jistgħu jkunu użati għall-komunikazzjonijiet ġenerali bejn iċ-Ċentri ta’ Kontroll.

               4.

               Il-pożizzjoni tal-bastimenti hija determinata b’marġini ta’ żball inferjuri għal 500 m u b’intervall ta’ kunfidenza ta’ 99 %.

               5.

               Meta bastiment li qed jistad fil-kuntest tal-Ftehim u li jkun suġġett għas-sorvaljanza permezz tas-satellita fit-termini tal-leġiżlazzjoni Komunitarja jerġa’ jidħol fiż-ŻEE tal-Madagaskar, ir-rapporti tal-pożizzjoni sussegwenti jiġu kkomunikati immedjatament miċ-Ċentru tal-Kontroll ta’ l-Istat tal-bandiera lis-Sorveljanza tas-Sajd tal-Madagaskar (FMC), b’intervalli massimi ta’ 3 siegħat (l-identifikazzjoni tal-bastiment, il-lonġitudni, il-latitudni, ir-rotta u l-veloċità). Dawn il-messaġġi huma identifikati bħala Rapporti tal-Pożizzjoni.

               6.

               Il-messaġġi stipulati fil-punt 5 jiġu trażmessi elettronikament fil-format X.25, jew kull protokoll ieħor sikur. Dawn il-messaġġi għandhom jiġu komunikati mill-ewwel, skond il-format ta’ tabella II.

               7.

               F’każ li l-apparat ta’ sorveljanza permanenti, permezz tas-satellita, installat abbord il-bastiment tas-sajd iġarrab xi nuqqas tekniku jew jieqaf jaħdem, il-kaptan ta’ dak il-bastiment għandu mill-aktar fis possibbli jitrażmetti l-informazzjoni stipulata fil-punt 5 permezz ta’ fax, liċ-Ċentru tal-Kontroll ta’ l-Istat tal-bandiera u lill-FMC tal-Madagaskar. F’dawn iċ-ċirkostanzi, ikun meħtieġ li jintbagħat Rapport tal-Pożizzjoni globali fis-6 ta’ filgħodu, f’nofsinhar u fis-6 ta’ filgħaxija, ħin tal-Madagaskar. Dan ir-rapport tal-pożizzjoni globali għandu jinkludi r-rapporti tal-pożizzjoni kif reġistrati mill-kaptan tal-bastiment fuq bażi ta’ 3 siegħat skond il-kondizzjonijiet stipulati fil-punt 5.
               Iċ-Ċentru ta’ Kontroll ta’ l-Istat tal-bandiera għandu jibgħat dawn il-messaġġi lill-FMC tal-Madagaskar. It-tagħmir difettuż għandu jissewwa jew jinbidel fi żmien massimu ta’ xahar. Ladarba jgħaddi dan it-terminu, il-bastiment ikkonċernat ikollu joħroġ miż-ŻEE tal-Madagaskar.

               8.

               Iċ-Ċentri ta’ Kontroll ta’ l-Istati tal-bandiera għandhom jissorveljaw il-movimenti tal-bastimenti tagħhom fl-ilmijiet tal-Madagaskar. F’każ fejn is-sorveljanza tal-bastimenti ma sseħħx skond il-kondizzjonijiet stipulati, l-FMC tal-Madagaskar għandha tiġi nfurmata immedjatament, hekk kif dan jiġi osservat, u l-proċedura stipulata fil-punt 7 għandha tiġi applikata.

               9.

               Jekk l-FMC tal-Madagaskar jistabbilixxi li l-Istat tal-bandiera ma jkunx għadda l-informazzjoni stipulata fil-punt 5, is-servizzi kompetenti tal-Kummissjoni għandhom jiġu infurmati immedjatament.

               10.

               L-informazzjoni dwar is-sorveljanza mgħoddija lill-Parti l-oħra, skond dawn id-dispożizzjonijiet, għandha tiġi użata esklussivament għall-kontroll u s-sorveljanza mill-awtoritajiet tal-Madagaskar tal-flotta Komunitarja li qed tistad fil-qafas tal-Ftehim KE/Madagaskar. Din l-informazzjoni fl-ebda każ ma tista’ tiġi komunikata lill-partijiet oħra.

               11.

               L-elementi tas-software u l-materjal tat-tagħmir tas-sistema ta’ sorveljanza permezz tas-satellita għandhom ikunu affidabbli, ma jkunu jippermettu l-ebda falsifikazzjoni tal-pożizzjonijiet u ma jkunux jistgħu jiġu manipulati b’mod manwali.
               Is-sistema għandha tkun totalment awtomatika u taħdem f’kull mument u b’mod indipendenti mill-kondizzjonijiet ta’ l-ambjent u tal-klima. M’huwiex permess li tinqered, issir ħsara, titwaqqaf milli taħdem jew ikun hemm interferenza fis-sistema ta’ sorveljanza permezz tas-satellita.
               Il-kaptani tal-bastimenti għandhom jassiguraw li:

                           —

                           l-informazzjoni ma tiġix mibdula;

                           —

                           l-antenna jew l-antenni marbuta mat-tagħmir ta’ sorveljanza permezz tas-satellita ma jkunux imxekkla;

                           —

                           il-provvista ta’ l-elettriku tat-tagħmir ta’ sorveljanza permezz tas-satellita ma tkunx interrotta;

                           —

                           it-tagħmir tas-sorveljanza permezz tas-satellita ma jitneħħiex.

               12.

               Il-Partijiet jaqblu li, fuq talba, isir skambju ta’ l-informazzjoni li tikkonċerna t-tagħmir utilizzat għas-sorveljanza permezz tas-satellita, sabiex ikun verifikat li kull tagħmir huwa kompatibbli bis-sħiħ ma’ l-eżiġenzi tal-parti l-oħra għall-iskopijiet ta’ dawn id-dispożizzjonijiet.

               13.

               Kull tilwima dwar l-interpretazzjoni jew l-applikazzjoni ta’ dawn id-dispożizzjonijiet hija suġġetta għall-konsultazzjoni bejn il-partijiet fi ħdan il-Kummissjoni Konġunta stipulata fl-Artikolu 9 tal-Ftehim.

               14.

               Il-Partijiet jaqblu li jirrivedu, jekk ikun meħtieġ, dawn il-miżuri.

      Il-komunikazzjoni tal-messaġġi VMS fil-Madagaskar

      Ir-rapport tal-pożizzjoni

               Informazzjoni

               Kodiċi

               Obbligatorju/Mhux obbligatorju

               Osservazzjonijiet

               Bidu tar-reġistrazzjoni

               SR

               O

               Informazzjoni dwar is-sistema — indika l-bidu tar-reġistrazzjoni

               Destinatarju

               AD

               O

               Informazzjoni dwar il-messaġġ — destinatarju. Kodiċi ISO Alpha 3 tal-pajjiż

               Min qed jitrażmetti

               FR

               O

               Informazzjoni dwar il-messaġġ — min qed jitrażmetti. Kodiċi ISO Alpha 3 tal-pajjiż

               L-Istat tal-bandiera

               FS

               F |

               Tip ta’ messaġġ

               TM

               O

               Informazzjoni dwar il-messaġġ — tip ta’ messaġġ “POS”

               Kodiċi tas-sinjal tar-radju

               RC

               O

               Informazzjoni dwar il-vapur — kodiċi internazzjonali tas-sinjal tar-radju tal-vapur

               Numru ta’ referenza intern għall-Parti kontraenti

               IR

               F |

               Informazzjoni dwar il-bastiment — numru uniku tal-parti kontraenti (kodiċi ISO3 ta’ l-Istat tal-bandiera segwit b’numru)

               Numru tar-reġistrazzjoni esterna

               XR

               O

               Informazzjoni dwar il-bastiment — in-numru li jidher fuq il-ġenb tal-vapur

               Latitudni

               LA

               O

               Informazzjoni dwar il-pożizzjoni tal-bastiment — il-pożizzjoni fi gradi u minuti N/S DDMM (WGS -84)

               Lonġitudni

               LO

               O

               Informazzjoni dwar il-pożizzjoni tal-bastiment — il-pożizzjoni fi gradi u minuti/W DDDMM (WGS-84)

               Kap

               CO

               O

               Ir-rotta tal-vapur fuq skala ta’ 360°

               Veloċità

               SP

               O

               Il-veloċità tal-vapur f’tużżani ta’ knots

               Data

               DA

               O

               Informazzjoni dwar il-pożizzjoni tal-bastiment — id-data tar-reġistrazzjoni tal-pożizzjoni UTC (SSSSXXJJ)

               Ħin

               TI

               O

               Informazzjoni dwar il-pożizzjoni tal-bastiment — il-ħin tar-reġistrazzjoni tal-pożizzjoni UTC (SSMM)

               Tmiem tar-reġistrazzjoni

               ER

               O

               Informazzjoni dwar is-sistema — tindika t-tmiem tar-reġistrazzjoni

         Sett tal-karattri: ISO 8859.1
   It-trażmissjoni ta’ l-informazzjoni hija strutturata kif ġej:

               —

               linja doppja mmejla (//) u kodiċi li jimmarkaw il-bidu tat-trażmissjoni,

               —

               linja waħda mmejla (/) timmarka s-separazzjoni bejn il-kodiċi u l-informazzjoni.

         L-informazzjoni li mhix obbligatorja trid tiddaħħal bejn il-bidu u t-tmiem tar-reġistrazzjoni.
   IL-POŻIZZJONI TA’ L- FMC TAL-MADAGASKAR
   Isem ta’ l-FMC: Ċentri ta’ Sorveljanza tas-Sajd
   Tel. FMC: 00 261 20 22 404 10
   Fax FMC: 00 261 20 22 490 14
   Posta elettronika CSP: csp-mprh@blueline.mg
   Tel. u fax DPRH: Direzzjoni tas-sajd u tar-riżorsi tas-sajd (DPRH) 00261 20 22 409 00
   Posta elettronika DPRH: mamy.andriantsoa@wanadoo.mg
   Indirizz X25 = 134 164 784 14 mill-FMC-FRANZA
   208 034 164 784 14 mill-FMC-Spanja, FMC-Portugall, FMC-Italja

      Mudell għad-dikjarazzjoni dħul/ħruġ: